Σκέψεις για την κατάληψη στη Νομική | ο δείμος του πολίτη\nΣκέψεις για την κατάληψη στη Νομική\nΕίναι γνωστή σε όλους η προ ημερών κατάληψη της Νομικής. Πολλοί αριστεροί bloggers μούδιασαν, ενώ άλλοι το είδαν με καχυποψία και κάποιοι αρνητικά. Μάλλον θα ταχθώ με τους περισσότερους, αλλά σε άλλη λογική.\nΚατά την ταπεινή μου γνώμη, τα ίδια τα αιτήματα των μεταναστών είναι ορθά και δίκαια. Ταλαιπωρούνται για νομιμοποίηση ή έστω για μία σχετική απόφαση επί χρόνια. Η γραφειοκρατία, η πολυνομία και τα διάφορα κυκλώματα "εξυπηρέτησης" κωλυσιεργούν να βγάλουν απόφαση κρατώντας έτσι ομήρους χιλιάδες μετανάστες. Ωστόσο, η στάση τους περισσότερο του έβλαψε, παρά τους βοήθησε ή έστω έφερε στην επιφάνεια τα προβλήματά τους.\nΗ έγκριτη δημοσιογραφία αντί να εξετάσει τα ελατήρια αυτής της κίνησης προτίμησε την επίθεση στο ακαδημαϊκό άσυλο. Ουσιαστικά ήταν ένας διασυρμός του νεότευκτου μεταναστευτικού κινήματος άνευ προηγουμένου. Η δε πολιτική σκηνή ακόμη μία φορά βουβάθηκε μπροστά στα προβλήματα των μεταναστών με γενικόλογες εκφράσεις, που κατά βάση όμως κρύβουν τις γνωστές μετανεωτερικές εθνικιστικές θέσεις. Ίσως το ΚΚΕ κράτησε -αν εξαιρέσουμε την απαραίτητη επίθεση στο ΣΥΡΙΖΑ- την πιο σωστή θέση, αλλά κι αυτή κρίνεται μάλλον νωχελική.\nΔε θέλω να επεκταθώ καθόλου στα αντισυνδικαλιστικά και αντιδημοκρατικά συνθήματα που ακούστηκαν όλες αυτές τις μέρες. Απόψεις περί κατάργησης του ακαδημαϊκού ασύλου, περί βίαιης προσαγωγής όποιου διαφωνεί, περί απαγόρευσης κινητοποιήσεων. Ούτε θα σχολιάσω τη στάση του Πελεγρίνη που τώρα θυμήθηκε να κάνει λόγο για κατάχρηση ασύλου (sic).\nΗ πλάκα είναι ότι οι Έλληνες είναι καλοί δάσκαλοι (ή οι μετανάστες καλοί μαθητές). Προ μηνών είχαμε το κλείσιμο κεντρικών σημείων της πρωτεύουσας στη μεσημβρινή μουσουλμανική προσευχή. Αυτές τις μέρες είχαμε την κατάληψη της Νομικής. Τα μαθήματα που παραδίδονται τόσα χρόνια, βρίσκουν ανταπόκριση, κάποιοι μαθητές τα αφουγκράζονται. Οφείλουμε όμως να σημειώσουμε πως όταν τέτοιες πράξεις γίνονται από Έλληνες, οι αντιδράσεις είναι οι γνωστές προπαγανδιστικές. Όταν όμως φτάνουν να πράττουν τα ίδια -και για δικαιότερα ίσως αιτήματα- οι μετανάστες τότε έρχονται στην επιφάνεια όλα τα γνωστά ρατσιστικά ένστικτα.\nΟι μετανάστες που έμεναν κουλουριασμένοι σε μια τρύπα και δεν είχαν επαφή με κανέναν έχει περάσει ανεπιστρεπτί. Στην αρχή ήταν κλειστές ομάδες ομοεθνών που αργότερα έγιναν συναντήσεις μεταξύ εθνικών προεδρείων και σήμερα πήραν τη μορφή συλλογικών δράσεων. Και μάλιστα κινούνται στην ίδια λογική που αναπτύσσουν τα ελληνικά σωματεία. Οι μετανάστες έχουν αρχίσει να διεκδικούν τα δικαιώματά τους. Αυτό όμως ενοχλεί.\nΟι λειτουργικά αναλφάβητοι ιθαγενείς τούτης της χερσονήσου ήθελαν τους μετανάστες μόνο να δουλεύουν για να κάθονται εκείνοι, αλλά χωρίς δικαιώματα. Δεν επιτρέπεται ένας αλλοδαπός να έχει τα ίδια δικαιώματα με έναν ιθαγενή.\nΩς ένδειξη ανθρωπισμού, τους δίνουμε ένα πιάτο φαγητό, αλλά αυτοί απαιτούν αυξήσεις, ένσημα, κάνουν απεργίες (βλ. θερμοκήπια φράουλας στην Αμαλιάδα), κάνουν δημόσια προσευχή (καλύτερα σε τρύπες να μην τους βλέπουμε και μας θυμίζουν την παρουσία τους εκτός εργασίας), περπατούν δίπλα μας (ας σηκώσουμε ένα τείχος όπως στη Βαρσοβία ή στη Δυτική Όχθη), κάνουν καταλήψεις σε αχρησιμοποίητα κτίρια (ας τους πυροβολήσει κάποιος Κορκονέας, ποιος θα διαμαρτυρηθεί για πάρτη τους;)\nΚαι μετά μου λέτε γιατί μιλάς για κανιβαλισμό.\nΣας προτείνω επίσης να διαβάσετε\nτα πολύ καλά κείμενα του cynical,\nτης αριστερής στρουθοκάμυλλου\nκαι τα ενδιαφέροντα κείμενα του ανέμου,\nτου jungle-report, της Εσκαρίνας και του Θανάση Ξ.\n Για λόγους αρχείου παραπέμπω στα σχετικά άρθρα της Ελευθεροτυπίας, του Έθνους, των ΝΕΩΝ και της Καθημερινής.\n Για να μη κατηγορεί ο suspect ότι μένω στις διαπιστώσεις και δεν κάνω προτάσεις, παραπέμπω στις παλαιότερες δημοσιεύσεις μου: "Επενδύοντας στην ειρηνική πολυπολιτισμική συνύπαρξη", "με αφορμή τη Διεθνή Ημέρα για τους Μετανάστες", "ο "φράχτης του αίσχους" και ο μετανεωτερικός εθνικισμός" και "αναπτύσσοντας το μεταναστευτικό κίνημα ισότητας".\n78 έκριναν :\nΕρωτήματα για το ασύλο:\nΜπορείτε να που πείτε μια περίπτωση δίωξης κάποιας ιδεολογίας; (μέχρι και ο αρνητής Πλεύρης έχει δικαιωθεί σε δίκη) Υπάρχει κάποιος νόμος που να περιορίζει την ελευθεριά του λόγου;\nΠλην της προστασίας από τα χουντικά φαντάσματα του παρελθόντος τι άλλο έχει να μας προσφέρει το άσυλο;\nΥπάρχει μια κυβέρνηση το 2010 που να μπορεί να φιμώσει τους πολίτες; Δες τι γίνεται στις αραβικές χώρες.\n26/1/11, 8:03 μ.μ.\nΑνώνυμε, ας κάνω αλλιώς την ερώτηση: αφού όλοι συμφωνούμε γιατί ο νόμος πρέπει να ορίζει ως υπέρτατο αγαθό τη ζωή κάποιου (από αυτή την αρχή πηγάζουν όλες οι ποινές κι απαγορεύσεις);\n26/1/11, 8:28 μ.μ.\nΠροσωπικά πιστεύω ότι το συγκεκριμένο θέμα, κάθε άλλο παρά με τους μετανάστες έχει σχέση.\nΓια μένα είναι μια loose loose κατάσταση, και ίσως και μια ακόμη προσπάθεια να σπάσει το άσυλο, για το οποίο συνεχίζουμε και έχουμε εντελώς λάθος αίσθηση!\n26/1/11, 8:29 μ.μ.\nΣυμφωνώ, βεβαιως, απόλυτα με το κείμενό σου.\nΕάν έχω κάποια ένσταση, είναι με το κείμενο στο οποίο παραπέμπεις της Αρ. Στρουθοκαμήλου, επειδή υιοθετεί τη λογική 'πόσους μετανάστες θέλουμε'. Μα αυτό είναι το επιχείρημα του ΛΑΟΣ ! Ακριβώς αυτό. Και είναι πλαστό επιχείρημα.\nΛοιπόν, ας καταργήσουμε την μαύρη ανασφάλιστη εργασία. Ας τους εξασφαλίσουμε νόμιμους μισθούς. Ας καταπολεμήσουμε τους μαφιόζους που τους εκμεταλλεύονται. Ας τους λυτρώσουμε απ' τα ναρκωτικά και την πορνεία. Ας κτυπήσουμε τα ΕΛΛΗΝΙΚΑ κυκλώματα που τους εκμεταλλεύονται. Ας φορολογήσουμε τους νοικοκυραίους που τους νοικιάζουν τις τρώγλες τους έναντι 10 ευρώ την βραδυά το 'κεφάλι'. Και τότε ΘΑ ΤΟΥΣ ΧΩΡΑΜΕ ΟΛΟΥΣ Δήμο μου. Ή δεν είναι έτσι;;....\n26/1/11, 9:12 μ.μ.\nDemelene, ακριβώς. Αντί να προβληθεί το θέμα των μεταναστών, βρήκαν κάποιοι την ευκαιρία να θέσουν το ζήτημα της κατάργησης του ασύλου. Ο λαός τσατίστηκε με την αφρικανική κατάληψη σε ελληνικό έδαφος και οι πολιτικοί βρήκαν αφορμή να μιλάνε για το άσυλο. Γι' αυτό και ήταν πολύ κακή η ιδέα που τους πρότειναν κάποιοι.\nΘανάση, το ερώτημα του αριθμού των μεταναστών είναι ένα υπαρκτό ερώτημα, που το θέτουν και προοδευτικοί πολίτες και πολιτικοί. Μπορεί να διαφωνώ καθέτως και να έχω τις δικές μου προτάσεις, αλλά το ζήτημα είναι υπαρκτό. Ωστόσο, όποιο κείμενο συμφωνεί κατά βάση με τις θέσεις μου (και το έχω εντοπίσει) θα το δημοσιεύσω.\nΣτο τελευταίο σου σχόλιο θα βρεις την επίσης κάθετη συμφωνία μου. Και υπάρχουν πολλοί ακόμα τρόποι τόσο σε επίπεδο αυτοδιοικητικό (δημοτικό κυρίως) όσο και σε κεντρικό ή περιφερειακό. Τα έχω καταθέσει. Απλά κάποιοι δε βολεύονται να κάνουν ουσιαστική κοινωνική πολιτική, επειδή δεν επικοινωνείται στους ψηφοφόρους.\n26/1/11, 9:52 μ.μ.\nΔείμο, θα συμφωνήσω κι εγώ με το άρθρο σου. Θέλω όμως να επισημάνω ότι αυτές οι κινητοποιήσεις δεν μπορεί να έχουν γίνει τυχαία, αλλά οργανωμένα με κάποιο απώτερο σκοπό, τον οποίο δε θα δούμε σήμερα ή αύριο. Σε βάθος χρόνου θα κατανοήσουμε την πολιτική σκοπιμότητα αυτής της κίνησης.\nΘα ήθελα επίσης να τονίσω ότι οι τοπικές κοινωνίες έχουν τη δυνατότητα μέσω των δήμων και των φορέων τους να αξιοποιήσουν ορισμένους πόρους που διαθέτουν προκειμένου να εξυπηρετηθεί το φαινόμενο αυτό και να ενταχθούν ομαλά οι μετανάστες στην κοινωνία. Σε κάθε περίπτωση πάντως, τα φαινόμενα αυτά είναι πολύ σοβαρά και συνήθως έχουν πολύ μεγάλο βάθος. Πίστεψέ με, τα συμφέροντα είναι πολύ μεγάλα και ξεπερνούν τα όρια της χώρας.\nΥ.Γ. Στο μπλογκ του thinks είδα ότι είσαι, όπως λες, επισήμως άνεργος. Εύχομαι ότι καλύτερο για την επαγγελματική σου αποκατάσταση. Και να θυμάσαι τη σοφία του λαού που λέει ότι κάθε εμπόδιο είναι για καλό.\n26/1/11, 9:58 μ.μ.\nΜόλις τώρα είδα την απάντησή σου στο Θανάση, οπότε τα της τοπικής αυτοδιοίκησης που αναφέρω στο προηγούμενο σχόλιό μου είναι περιττά αφού ήδη τα έχεις αναφέρει κι εσύ. Δεν είχε αναρτηθεί η δική σου απάντηση όταν έγραφα το σχόλιό μου. Αυτό είναι που λένε για την αμεσότητα του διαδικτύου...\n26/1/11, 10:01 μ.μ.\nΜα το θέμα των μεταναστών είναι τόσο γνωστό και αυτοπροβαλόμενο που η κίνηση αυτή με την νομική, ολοφάνερα δεν έχει σχέση με το μεταναστευτικό.\nΓια μένα οι άνθρωποι αυτοί δυστυχώς έχουν ξαναπέσει θύματα εκμετάλλευσης.\nΚαι ειλικρινά δεν μου έχει αρέσει καθόλου η στάση της αριστεράς\nΤα αιτήματά τους είναι ανθρώπινα και τα γρανάζια της Ελληνικής μηχανής σκουριασμένα, και νομίζω όλη η βαρύτητα στο κείμενό σου βρίσκεται στο τελευταίο γκρι κουτί. Αλλά εδώ υπάρχει ένα άσχετο και μεγαλύτερο πρόβλημα: το ότι λόγω, θέλεις βλακείας ή αγραμματοσύνης, θέλεις πολιτικών σκοπιμοτήτων… δεν έχουμε ιδέα, σαν έθνος, τι σημαίνει Πανεπιστημιακό Άσυλο. Το Πανεπιστημιακό Άσυλο πρέπει να προστατεύει την ελευθερία σκέψεως και εκφράσεως των φοιτητών. Τι σχέση έχουν όλοι οι άλλοι είτε είναι από τη Σομαλία είτε από τα Εξάρχεια;\nΤελευταίε, γνωρίζεις καλά την αδιαφορία μου σε συνωμοσίες . Πιθανότερο κατά τη γνώμη μου -όταν δεν υπάρχουν αποδείξεις- είναι η απλούστερη οδός. Κάποιοι ήθελαν να αναδείξουν τα προβλήματα των μεταναστών.\nΗ πλάκα είναι τα πανεπιστήμια έχουν τόσα πολλά και σοβαρά προβλήματα όπως οι ακαδημαϊκού επιπέδου κλίκες, οι στημένες κι αγορασμένες εργασίες και οι λογοκλοπές (σε αυτό το θέμα θα επανέλθω σε λίγες μέρες με διαφορετικό ύφος και άλλο στυλ γραφής) κι εμείς αποπροσανατολιζόμαστε με το άσυλο -που δε φταίει σε τίποτε, όταν κανείς δε κάνει χρήση του νόμου- και την κατάληψη των μεταναστών.\nΕυχαριστώ για την ευχή σου -επισήμως.\n26/1/11, 11:14 μ.μ.\nDemelene, θα συμφωνήσω ότι έχουν πέσει θύματα πολιτικής εκμετάλλευσης από "αριστερούς".\nThinks, καμία σχέση δεν έχουν. Αλλά επειδή κάποιοι φοβούνται να κάνουν χρήση του νόμου κι αποπροσανατολίζουν την κοινή γνώμη, αυτό δε σημαίνει ότι θα δεχτώ την κατάλυσή του. όπως είπα και νωρίτερα, βασική αρχή είναι και η ανθρώπινη ζωή. Αυτό αυτό ορίζεται, γιατί να κάνουμε λόγο για νόμους περί ανθρωποκτονιών;\nΞέρω ότι μόνο εδώ ίσως βρούμε διαφωνία. Στα άλλα σίγουρα συμφωνούμε.\nΗ προστασία του ασύλου πρέπει να γίνει θέμα των σχολών και να λυθεί από αυτές. Η προστασία δεν είναι μόνο από την κρατική αυθαιρεσία, αλλά και από τους ναρκέμπορους τους μπάχαλους του κλέφτες κλπ. Αυτή τη στιγμή στη Νομική έχουμε παραβίαση του ασύλου από την οργανωμένη αλητεία που εκμεταλλεύεται τον πόνο των μεταναστών. Οι πρυτανικές αρχές φοβούμενοι τους μπάχαλους και τη βία τους περιμένουν από την αστυνομία να τους βγάλει έξω. Μιλάμε για γελοιότητες.\n26/1/11, 11:16 μ.μ.\nleo, συμφωνούμε απολύτως. Πρέπει όμως κάπως να ξεσκεπάσουμε\nα) την υποκρισία της κυβέρνησης και των άλλων κομμάτων απέναντι στα προβλήματα των μεταναστών, b) τους λεονταρισμούς των "αριστερών", γ)την προβοκατόρικη πολιτική δημοσιογράφων και πολιτικών για το άσυλο και δ) την αποπροσανατολιστική τακτική και το λαϊκισμό που τροφοδοτούν ρατσιστικά ένστικτα.\n26/1/11, 11:22 μ.μ.\nΑυτή τη φορά είσαι άδικος με το κκε. Δεν επιτέθηκε στο συριζα. Κριτική για την επιλογή της νομικής με τον τρόπο που έγινε έκανε αλλά πουθενά επίθεση στο συριζα.\n26/1/11, 11:33 μ.μ.\nΜπορεί να μην ήταν επίθεση, με την κλασική έννοια, αλλά αν τη δεις αναλυτικά θα βρεις όλες εκείνες τις μομφές κατά του ΣΥΝ/ΣΥΡΙΖΑ (απλά το όνομα του κόμματος λείπει), ανώνυμε.\n26/1/11, 11:45 μ.μ.\nΣτην Κοινωνιολογία υπάρχει ο όρος αφανείς πληθυσμοί. Πρόκειται για τη μεταφορά του νομικού όρου για τους αγνοούμενους που αντιμετωπίζονται οιωνεί νεκροί, αλλά δεν έχει επιβεβαιωθεί ο θάνατος ούτε κάποιος σχετικό ατύχημα (τροχαίο ή θαλάσσιο). Αφανείς πληθυσμοί, λοιπόν, είναι εκείνες οι μονάδες που ζουν στην αφάνεια του κοινωνικού βίου, στο περιθώριο. Η κυρίαρχη κοινότητα αποδέχεται τους αφανείς όσο αυτοί δεν έρχονται στο προσκήνιο. Όταν όμως εμφανιστούν τότε προκαλούν ενοχλήσεις, γκρίνια κι επιθετικότητα. Η αφάνεια βολεύει, αλλά η εμφάνιση θεριεύει.\n27/1/11, 7:40 π.μ.\nΔείμε, στο σχόλιό μου δε μιλώ για θεωρίες συνωμοσίας αλλά για πολιτικές κινήσεις προερχόμενες από τα κέντρα που διαφεντεύουν τις τύχες της Ευρωπαϊκής Ένωσης. Θυμάμαι χαρακτηριστικά τις πιέσεις που δέχτηκε η χώρα το 2001 προκειμένου να νομιμοποιήσει τις χιλιάδες των μεταναστών που είχαν κατακλύσει τη χώρα και τις σπασμωδικές κινήσεις της κυβέρνησης που κατέληξαν σ’ ένα νόμο γραμμένο στο πόδι. Κλήθηκε να εφαρμόσει μια μεταναστευτική πολιτική που δημιουργήθηκε μέσα σε μια νύχτα χωρίς καμία εμπειρία και χωρίς καμία διαβούλευση κι έγινε μεγάλο μπάχαλο. Τα γνωρίζω εκ των έσω καθόσον εκείνη την περίοδο κλήθηκα να στελεχώσω τη νεοσύστατη τότε υπηρεσία Αλλοδαπών που συστήθηκε στις Περιφέρειες της χώρας. Και το τι γινόταν στους Δήμους και τις Νομαρχίες που εμπλεκόταν στη διαδικασία ήταν απερίγραπτο…\n27/1/11, 8:16 π.μ.\nΚαλά έκανες και με διόρθωσες, τελευταίε. Όντως τόσο το 2001 όσο κι αργότερα όλες οι προσπάθειες είναι αστειότητες γραφειοκρατικές, μακριά από τα προβλήματα των μεταναστών και θνησιγενείς εκ των πραγμάτων. Στους δήμους απλά γίνεται μία υποτηπώδης καταγραφή και τιποτε άλλο. Εξάλλου, κανείς δε νοιάζεται για τους μετανάστες.\nΚαι όλα αυτά χωρίς να κάνουμε λόγο για τις ΠΑΣΟΚικές παλινδρομήσεις. Πού είναι οι ριζοσπαστικές θέσεις του ΙΣΤΑΜΕ "Αν. Παπανδρέου"; Πού χάθηκαν οι προγραμματικές θέσεις και οι αποφάσεις Εθνικού Συμβουλίου; Όσα ακούμε σήμερα έρχονται σε πλήρη αντίθεση ακόμα και με τη λογική απόδοσης δικαιώματος ψήφου σε -λίγες χιλιάδες- μετανάστες.\n27/1/11, 8:51 π.μ.\nΔυστυχώς για μια ακόμη φορά αποδεικνύεται ότι οι πολίτες δεν είμαστε σε θέση να ξεχωρίσουμε τα πορτοκάλια από τις πατάτες. Το πρόβλημα στο θέμα της κατάληψης της νομικής σχολής είναι ότι υπάρχουν άνθρωποι παγιδευμένοι στη χώρα μας (στην οποία πιθανότατα δεν θέλουν καν να ζήσουν, αλλά είναι η πύλη για τον τελικό προορισμό τους) χωρίς καν να διαθέτουν ένα πιάτο φαγητό. Όλη η φιλολογία που ανταπτύσσεται και εστιάζει την προσοχή στην κατάληψη του κτιρίου, την κατάχρηση του ασύλου, ακόμη και τις πολιτικές σκοπιμότητες (παρότι κατακριτέες) κατά τη γνώμη τελικά αποπροσανατολίζει και θολώνει το πραγματικό πρόβλημα. Και φυσικά δεν θα πρέπει να παραλείψουμε να αναφέρουμε ότι το ελληνικό κράτος δεν μερίμνησε το ίδιο για την κατάστρωση της μεταναστευτικής πολιτικής του, σύμφωνα με τις ανάγκες και τις ιδιαιτερότητες του, αντίθετα υιοθέτησε άκριτα τις - υποβολιμιαίες και υστερόβουλες - απόψεις τρίτων.\n27/1/11, 10:07 π.μ.\nΕσκαρίνα, συμφωνούμε απολύτως.\n27/1/11, 10:15 π.μ.\nκαλημέρα κι'απο μένα!\nξέρω πως θα ακουστώ ρατσίστρια αλλά κατά την ταπεινή μου γνώμη , θα πρέπει να πάψουμε ως χώρα να δεχόμαστε μετανάστες διότι είμαστε σε δεινή οικονομική κατάσταση , γεγονός που επιβεβαιώνει την αδυναμία μας όχι μόνο να φιλοξενήσουμε νέους μετανάστες άλλα και να ανταπεξέλθουμε στον ήδη μεγάλο αριθμό των υπαρχουσών μεταναστών!\nεπιτέλους δεν χωράμε εμείς στην ίδια μας τη χώρα ,\nεπιτέλους δεν υπάρχουν υποδομές , ούτε υπαρχουν προπτικές για ύπαρξη υποδομών στο εγγύς μέλλον !\nμπορεί όλοι να λυπόμαστε τον φτωχό μετανάστη που έρχεται στην ελλάδα για να ζήσει αλλά έλεος όχι άλλους λαθραίους !\nας μερημνήσουν οι ιθύνοντες ώστε οι λαθρομετανάστες να επιστρέφουν άμα τη αφιξή τους , πίσω στην πατρίδα τους...δεν είναι εδώ η γή της επαγγελίας και σε τελική ανάλυση ας μην ξεχνάμε πως τα ζώα όταν πεινάνε σκοτώνουν ..και ναι φοβούμε για τη ζωή μου πια και για τη ζωή των παιδιών μου!\nζητώ συγνώμη αν γίνομαι κυνική αλλά είναι η αλήθεια που ασπάζομαι !\n27/1/11, 1:18 μ.μ.\nAlex,είναι σίγουρα δεδομένη η διαφωνία μας, αλλά δεν ξέρεις πόσο απολαμβάνω να διαφωνώ με σοβαρά επιχειρήματα. Δε γίνεσαι κυνική, απλά λες μία αλήθεια όπως την αντιλαμβάνεσαι/αφουγκράζεσαι. Αυτά που γράφεις τα έχω ακούσει και τα έχω σκεφτεί κι εγώ.\nΑς σκεφτούμε λίγο το εξής: αν επιλέγαμε να ακολουθήσουμε μία οργανωμένη κοινωνική πολιτική κοινωνικής ένταξης μεταναστών και ΑμεΑ, ασθενών, τοξικομανών κλπ, δεν θα δημιουργούσαμε προϋποθέσεις ανάπτυξης; Και μέσα από την ανάπτυξη αυτή (θα είναι σίγουρα μεγάλη, γιατί απαιτούνται πολλά) δε θα βοηθούσαμε οργανωμένα στην καταπολέμηση της ανεργίας;\nΗ χώρα έχει περιθώρια ανάπτυξης και άσκησης ουσιαστικής αναπτυξιακής κοινωνικής πολιτικής. Αλλά στο νεοφιλελεύθερο μοντέλο αυτά δε χωράνε. Είναι το ίδιο μοντέλο που περιορίζει την παιδεία, που "κόβει" την υγεία, που αφήνει την Τοπική Αυτοδιοίκηση να φυτοζωεί.\n27/1/11, 1:28 μ.μ.\nΕγώ πάλι αυτό το επιχείρημα που αναφέρθηκε και αρκετά πιο πάνω για το ότι αν τους εντάξουμε, αν κλείσουμε φυλακή τους (χυ-δαι-ό-τα-τους) Ελληνάρες που τους εκμεταλλεύονται κτλ κτλ... τους χωράμε όλους.\nΑπό πού κι ώς που ρε παιδιά; Και ποιος είπε ότι θέλω να ζήσω σε μία κοινωνία όπου ένα σημαντικότατο ποσοστό συνανθρώπων μου θα έχει τελείως διαφορετικές καταβολές, ήθη, έθιμα, ηθικές, θρησκείες (γι άλλους - εγώ είμαι άθεος) κτλ κτλ; Από πότε ο διεθνισμός και η αλληλεγγύη σημαίνει χαβούζα; Όλο αυτό μου θυμίζει τη στεναχώρια της κοπέλας μου η οποία στο νηπιαγωγείο έβλεπε τις πολύχρωμες πλαστελίνες να ανακατεύονται και να βγαίνουν όλες μαζί ένα βαρετό καφέ (τυχαίο το χρώμα)...\nΑλλά είναι και πρακτικό, οικονομολογικό και τεχνικό το θέμα. Ποιος σας είπε ότι αν ανοίξουν οι πόρτες και γεμίσουμε εντεταγμένο μεν, φθηνότατο δε και χαμηλότατου επιπέδου εργατικό δυναμικό θα έχουμε ανάπτυξη;\nΣυγγνώμη, αυτά δεν είναι θεωρίες, είναι όμορφα λόγια του αέρα...\n27/1/11, 2:13 μ.μ.\nGryzor, δεν είπα εγώ ότι η μεταναστευτικές ροές φέρνουν ανάπτυξη. Τόνισα ότι η κοινωνική πολιτική που θα αναπτυχθεί για την ένταξη αλλοεθνών κι ομοεθνών (ασθενών, αναπήρων κλπ) θα φέρει ανάπτυξη. Θέμα τεχνικό και οικονομικό δεν υπάρχει, τουλάχιστον όχι διαφορετικό από αυτό που αντιμετωπίζουμε οι Έλληνες (ανεργία και πεσμένο βιωτικό και καταναλωτικό επίπεδο). Αλλά δε σε ενοχλεί αυτό.\nΣε ενοχλεί -και είναι αναφαίρετό σου δικαίωμα- η συνύπαρξη. Εκεί εντοπίζεται η διαφωνία σου. Το ζήτημα το έχω απαντήσει προ ημερών αρκετά λεπτομερώς φρονώ. Η διαφορετικότητα πάντα ενοχλεί, πάντα μας ξενίζει. Τα ίδια προβλήματα αντιμετώπιζαν κι οι Έλληνες μετανάστες στο εξωτερικό (ειδικά προπολεμικά στις ΗΠΑ και την Αυστραλία) και οι πρόσφυγες Μικρασιάτες, Ρωμυλιώτες και Πόντιοι.\n27/1/11, 2:50 μ.μ.\n27/1/11, 4:09 μ.μ.\nΈνα από τα μεγάλα και σοβαρά προβλήματα που πρέπει να αντιμετωπίσει το πολιτικό σύστημα είναι το μεταναστευτικό.\nΕπειδή είναι ζόρικο και δυσκολευόμαστε, σκαρφιστήκαμε να το ρίξουμε στο τσάμικο και έτσι επιστρέφουμε στα γνωστά ελληνικά θεμάτα, αυτά που κάνουν ντόρο.\n( άσε που είναι και "πιασάρικα" στη πιάτσα...κομματικά, τιβί, κλπ.)\n27/1/11, 4:14 μ.μ.\nΣπίθα, το μεταναστευτικό αποτελεί πρόβλημα όλων των δυτικών κοινωνιών. Η επιλογή των πολέμων και της ποικίλης καταστροφής του περιβάλλοντος έχουν ως συνέπεια τη μετανάστευση. Αυτή την επιλογή μας πληρώνουμε. Και αντί να κινηθούν οι νεοφιλελεύθερες κυβερνήσεις σε μία κατεύθυνση ανασυγκρότησης του λεγόμενου Τρίτου Κόσμου, επιλέγουν τον εντειχισμό των ομοεθνών καταναλωτών. Προτιμάται η συνέχιση των ανταγωνισμών και των πολέμων κι έτσι επιλέγεται η απομόνωση κι η απανθρωπιά.\nΗ νεωτερικότητα ήθελε μετανάστες προκειμένου να ενισχυθεί η εργατική ανταγωνιστικότητα και άρα και η βιομηχανική. Έτσι, και οι μετανάστες είχαν δουλειά και μπορούσαν να καταναλώνουν (άρα ήταν χρήσιμοι). Η μετανεωτερικότητα επιλέγει ένα μοντέλο αποδόμησης της κοινωνικής οικονομίας. Ο νεοφιλελευθερισμός δεν μπορεί να δεχτεί όμως φτωχούς μετανάστες. Δέχεται μόνο καταναλωτές.\n27/1/11, 7:21 μ.μ.\nΑκόμη και αυτό που λες, ότι δηλαδή η ανάπτυξη υποδομών για την ένταξη των αλλοδαπών (και, συγγνώμη, αλλά δεν καταλαβαίνω γιατί τους βάζεις στο ίδιο τσουβάλι με ασθενείς, ναρκομανείς και αναπήρους. Χρειάζονται πολύ διαφορετικές υποδομές, έστω και αν κάποιες από αυτές θα ωφελούσαν όλες τις ομάδες) είναι ελαφρώς έωλο. Διότι προφανώς θα έφερναν την ανάπτυξη, αλλά θα έφερναν περισσότερη ανάπτυξη αν αναπτυσσόντουσαν για εμάς. Και, εδώ δεν έχουμε τις υποδομές για εμάς, θα τις αναπτύξουμε για 1.5εκ (σήμερα -5 ή 10 αύριο) μετανάστες; Γι αυτό μιλάω για όμορφα λόγια του αέρα...\nΠερί συνύπαρξης: έχω ζήσει στο εξωτερικό, και ένας από τους κύριους λόγους που προτιμώ να δουλεύω σε πολυεθνικές (αυτό τον καιρό δουλεύω με μεσανατολίτες και Αφρικανούς) είναι ακριβώς για τη συναναστροφή μου με ξένους. Αλλά, και το ξαναλέω, από πού και ώς που η ανοχή ή η αγάπη για το ξένο να σημαίνει αλλοτροίωση του δικού μας; Γιατί περί τούτου γίνεται (και όχι μόνο για εμάς), και μάλιστα σε μία περίοδο ιδιαίτερα επικίνδυνη για τα έθνη... Καταργούμε λοιπόν την έννοια του έθνους στο βωμό της διαφορετικότητας; Μα, όπως είπα, έτσι καταργείται, εν τέλει, η διαφορετικότητα...\n27/1/11, 7:43 μ.μ.\nΕγώ πάλι γιατί νομίζω ότι οι φτωχοί και ταλαίπωροι μετανάστες έγιναν παιχνίδι στα χέρια επιπόλαιων "αντιεξουσιαστών"? Ούτε τους ίδιους θα ωφελήσει αυτή η ενέργεια (αντίθετα έχει στραφεί εναντίον τους ένα μεγάλο μερίδιο της λεγόμενης κοινής γνώμης), ούτε και το Πανεπιστημιακό Άσυλο, του οποίου, βέβαια, η χρησιμότητα δεν είναι προνοιακού χαρακτήρα. Με τις εξελίξεις, απλώς τρίβουν τα χέρια τους οι ακροδεξιές οργανώσεις.\n27/1/11, 7:44 μ.μ.\nA! Και ξέχασα: πραγματικά το επιχείρημα περί Ελλήνων μεταναστών είναι πλέον κακόγουστο. Οι Έλληνες δεν πήγαν να κατακλύσουν ξένες κοινωνίες με ρόλο παρασιτικό. Πήγαν οργανωμένα, για να δουλέψουν σε συγκεκριμένες δουλειές και (στην περίπτωση της Γερμανίας, όπου επίσης το μοντέλο απέτυχε) να αναδομήσουν οικονομίες και κράτη. Παρασάγγας απέχει το παράδειγμα με τα τωρινά τεκτενόμενα...\n27/1/11, 7:47 μ.μ.\n@Μερόπη: δεν θα μπορούσα να συμφωνήσω περισσότερο. Αδυνατώ να κατανοήσω πόσο κοντόφθαλμοι και ηλίθιοι ήταν οι σύντροφοι του ΣΥΝ που δεν μπορούσαν να προβλέψουν τα προφανή που συμβαίνουν;\nΚαι, θα μας έκανε πραγματικά εντύπωση αν κάποιος αυτή την ώρα (Τετάρτη, 8μμ) πέταγε μία μολότωφ και οι φρουροί του πολίτη ανοίγαν πυρ απέναντι στους μετανάστες; Νερό στο μύλο του φασισμού, μια που πολλοί θα επικροτούσαν λέγοντας "ε, δεν υπάρχει άλλος τρόπος εν τέλει"...\n27/1/11, 7:50 μ.μ.\nΈτσι είναι Δείμο, συμφωνώ.\nΑν επιτρέπεται θέλω να κάνω ένα σχόλιο στην πολύ σοβαρή άποψη του..\n"Καταργούμε λοιπόν την έννοια του έθνους στο βωμό της διαφορετικότητας; Μα, όπως είπα, έτσι καταργείται, εν τέλει, η διαφορετικότητα."\nΔεν υπάρχει αντίφαση ανάμεσα σ'αυτά που λέει ο Δείμος και στην παραπάνω άποψή σου, κατά την γνώμη μου.\nΦυσικά και υπάρχει διαφορετικότητα και φυσικά πρέπει να διατηρείται.\nΑυτό αποτελεί δουλειά και υπόθεση μιας σωστής διακυβερνησης και ενός δημοκρατικού κράτους.\nΑυτό είναι το έλλειμμα που δημιουργεί αυτά τα επαίσχυντα φαινόμενα.\nΚαι βέβαια τα κράτη που ηγούνται(;) της Ευρώπης έχουν κοιτάξει την πάρτη τους, ως ένα βαθμό, ενώ εμείς "κοιμόμαστε" ως συνήθως.\nΤο πρόβλημα δεν είναι τωρινό και έχουμε ολιγωρήσει επικίνδυνα.\nΟπότε υπάρχει, μοιραία σύγκρουση αξιών, αφού φτάσαμε στο σημείο μηδέν, στο πάτο..\nΤο ζητούμενο είναι να εξασφαλίζεται και η διαφορετικότητα και το άσυλο ιδεών και η απαραίτητη ανθρώπινη συμπεριφορά που ορίζουν οι νόμοι και τα ανθρώπινα δικαιώματα.\nΓιατί ενώ έχουν κάρτα εργασίας έχουν φτάσει σ'αυτό το σημείο;\nΓιατί δούλευαν και μετά τους "πέταξαν" και τους χρησιμοποιούν και από πάνω 'διάφοροι"...\nΕίναι σαν να θέλουμε να κάνουμε την Αθήνα ανθρώπινη πόλη ενώ έχουμε χτίσει πάνω σ'όλα το βουνά και στα ποτάμια..\nΔύσκολα τα πράγματα όταν η πληγή έχει κακοφορμίσει, δυστυχώς..\nΔεν διαφωνώ, εν ολίγοις ούτε με όσα λες ούτερ με όσα λέει ο Δείμος, αν έγινα αντιληπτός.\nΟύτε παίρνω το μέσον, βέβαια, ούτε απόστάσεις.\n27/1/11, 8:07 μ.μ.\nΜε δυο λόγια η άποψή μου είναι η εξής:\nΟι ελληνικές κυβερνήσεις ( και όχι μόνο) δεν λειτούργησαν ποτέ πρός όφελος της κοινωνίας.\nΜια δημόσια διοίκηση ανύπαρκτη.\nΜοιραία τα προβλήματα όταν δεν λύνονται όταν πρέπει θα λυθούν αργότερα(όπως τώρα) με το χειρότερο τρόπο.\nΑυτό βιώνουμε, τελικά.\n27/1/11, 8:13 μ.μ.\nGryzor, είπα ότι πολύ απλά διαφωνείς. Προσωπικά ταγμένος στις αρχές του υλιστικού διαλεκτικού ανθρωπισμού δεν μπορώ να παραβλέπω κανέναν από την άσκηση κοινωνικής πολιτικής ούτε να διακρίνω άτομα για επιλογές τους ή κάθε άλλο λόγο. Κάθε τι άλλο πολύ απλά δεν είναι ανθρωπιστικό. Η πολιτική είναι μία πρακτική εφαρμογής των αρχών μας. Ακολουθούμε την πολιτική που θέλουμε. Ανθρωπιστική ή αντι-ανθρωπιστική. Ο ουμανισμός δεν έχει υποχωρήσεις, έχει μόνο εχθρούς με διάφορα επιχειρήματα και προσωπεία.\nΣχετικά με τη συνύπαρξη, δεν ξέρω τι να πω περισσότερα από όσα έγραψα παλαιότερα. Και αν με προκαλείς για την κατάργηση του έθνους, μπορώ κάλλιστα να σου θυμίσω ότι το έθνος είναι εφεύρεση του νεωτερισμού και όπως -αυθαίρετα ιστορικά- συστάθηκε το εθνικό κράτος, έτσι μπορεί κάλλιστα και να καταργηθεί στο πλαίσιο του ουμανισμού..\nΠροφανώς πάντως πρέπει λίγο να ψάξεις περισσότερο την Ιστορία του ελληνικού μεταναστευτικού κινήματος, ειδικά για τις δεκαετίες 1910-1930. Η ιστορία δεν ήταν νύφες, Gryzor. Πολλοί πήγαιναν κι οργανωμένα από δουλέμπορους της εποχής και "φυλακίζονταν" στο κάθε Ellis Island.\n27/1/11, 8:17 μ.μ.\nΜερόπη μου, σαφώς και συμφωνώ. Και χαίρονται ακόμα περισσότερο οι ακροδεξιοί όταν βλέπουν προοδευτικούς πολίτες να συντάσσονται -επί των αρχών τουλάχιστον- στο πλευρό τους. Ουσιαστικά κάθε -λεκτική ή επί των αρχής- επίθεση κατά των μεταναστών, πολύ απλά στηρίζει το νεοφιλελευθερισμό και τις ακροδεξιές θέσεις ακόμα κι αν δεν προέρχεται από ρατσιστές κι ακροδεξιούς.\nΣπίθα, Συμφωνούμε απολύτως. Απλά θα συμπληρώσω για το φίλο ότι η λειτουργία του εθνικού κράτους δεν καλλιεργεί τη διαφορετικότητα, αλλά το ρατσισμό και τον εθνικισμό. Ο εθνισμός είναι ζωώδες κοινωνικό ένστικτο προστασίας της περιοχής δράσης κάποιου. Ο εθνικισμός ισοδυναμεί με εξάλειψη της διαφορετικότητας και διατήρηση των δικαιώματος του πολίτη και την αντίδραση στις μεταναστευτικές ροές.\n27/1/11, 8:21 μ.μ.\nΕσύ επιχειρηματολογείς σωστά και ορθά σαν φιλόλογος, ενώ εγώ μιλώ σαν τεχνοκράτης, πιο λιτός, ( ας πούμε...)\n27/1/11, 8:27 μ.μ.\nΔήμο μου, πολλές μεγάλες λέξεις αλλά -επίτρεψέ μου- χωρίς πολλή σημασία για τη συζήτηση. Αλλά,μια που επιασες τον ουμανισμό και τις υποχωρήσεις (συμφωνώ, σχετικώς, αλλά όχι μόνο για τον ουμανισμό: γενικά για τις [i]αρχές[/i]. Πες μας, εν τέλει, είσαι υπέρ, και ποιο αποτέλεσμα βλέπεις στο να ανοίξουν οι πύλες και να έρθουν εδώ μερικά εκατομμύρια δυστυχών ακόμη; Βάζουμε τα χεράκια μας και βγάζουμε τα ματάκια μας...\nΤα όσα λες περί έθνους δυστυχώς δεν είναι και δεν φέρουν επιχειρήματα, τουλάχιστον στα παρόντα σχόλια (δεν έχω διαβάσει τα παλαιότερα πονήματά σου), τουτέστιν δεν μπορεί κανείς να μπει σε συζήτηση. Παρ'όλα αυτά, δεν ξέρω τί το νεωτερίστικο είχε ο Καρλομάγνος ή, από κάποιες πλευρές, και οι πόλεις-κράτη της αρχειότητας.\nΈχεις δίκιο απόλυτο για το Έλλις και για τους τότε δουλεμπόρους. Πλην όμως, ακριβώς - υπήρχε το Έλλις, και [b]δεν είναι δυνατόν[/b] να συγκρίνουμε τη σταδιακή ροή μεταναστών σε ένα [i]έθνος-κράτος μεταναστων[/i], πολύ μεγαλύτερων διαστάσεων, με το σημερινό χείμαρρο νεοεισελθόντων σε μία ομογενή κοινωνία. Θα πίστευα πως υπάρχουν και καλύτερα επιχειρήματα για συγκρίσεις από αυτό...\nΕίναι επίσης ιδιαίτερα ενδιαφέρουσα η άποψή σου, "κάθε -λεκτική ή επί των αρχής- επίθεση κατά των μεταναστών, πολύ απλά στηρίζει το νεοφιλελευθερισμό και τις ακροδεξιές θέσεις". Μου φαντάζει απίστευτο το ότι συλλήβδην αναιρείς και την δυνατότητα αυτή ακόμη κάποιος να πει κάτι εναντίον των μεταναστών και να έχει δίκιο. Αν αυτό δεν είναι εξόχως φασιστικό και φανατικό, δεν μπορώ να πω τί είναι.\nΤέλος, το βρίσκω ώς φέρον πολλές επάλληλες παρωπίδες τοότι το εθνικό κράτος καλλιεργεί το ρατσισμό και τον εθνικισμό. Τα τελευταία καλιεργούνται από άλλες συνθήκες και συμφέροντα, διαδικασίες και σχέσεις ισχύος, και όχι από την έννοια του έθνους. Κι έθνος να μην υπήρχε, το μίσος από συγκεκριμένες ομάδες προς άλλες θα υπήρχε και θα βασιλευε.\nΑκόμη και να δεχτούμε πως ο εθνισμός είναι η ουρά της συλογικής εξέλιξης, όπως λες, αυτό δεν σημαίνει ότι α.είναι απαραίτητα κακός και β.πως μπορούμε να τον καταργήσουμε de jure ή de facto. Αλλοίμονό μας. Είναι σαν να λες στο σκύλο σου ότι θα του κόψεις τα δύο μπροστινά πόδια επειδή σε μερικά εκατομμύρια χρόνια θα περπατάει μόνο στα πίσω και θα έχει και την ικανότητα της τηλεκίνησης.\nΤέλος(2) αν κατάλαβα καλά από το σχόλιο του Σπίθα, είσαι φιλόλογος. Ενδιαφέρον, μια που προφανώς έχεις μία ιδιαίτερη σχέση με τη γλώσσα, η οποία είναι κύρια έκφανση κι έκφραση του έθνους και στυλοβάτης του εθνισμού και της διαφορετικότητας. Δεν θα έπρεπε να έχεις υπαναχωρήσει σε μία εσπεράντο; Αλλά - χμ, και την εσπεράντο υπάρχουν μερικά δις που δεν έχουν καν τη δυνατότητα να μιλήσουν. Νοήματα, κανείς; Άναρθρες κραυγές;\nΤέλος(3) (το ξεχείλωσα) πρέπει να πω πως μου αρέσει ιδιαίτερα το άκρως πολιτισμένο κλίμα της συζήτησης...\nΥΓ Αυθαίρετο ιστορικά; Εγώ νόμιζα πως ήταν ιστορική αναγκαιότητα (το οποίο δεν σημαίνει απαραίτητα θετικό ή καλό, να εξηγούμαστε)\n27/1/11, 9:02 μ.μ.\nNoμοτελειακά κάποια στιγμή το πρόβλημα θα αποκτούσε τις πραγματικές του διαστάσεις. Οι αναβολές, τα ημίμετρα & τα οιαδήποτε άνομα συμφέροντα εκμετάλλευσης του μεταναστατευτικού ρεύματος δυσκολεύουν τις λύσεις κι αυτού του προβλήματος.\n27/1/11, 9:08 μ.μ.\nGryzor, προφανώς συγχέεις το κράτη με τα έθνη. Δεν μπορώ να βοηθήσω σε τούτο. Δέξου -αν κι ακούγεται πολύ αυθεντία- ότι το εθνικό κράτος εμφανίζεται πρώτη φορά με τη γαλλική επανάσταση. Και η αλήθεια είναι ότι δεν επιχειρηματολόγησα, αλλά το έθεsα ως θέση-αντίθεση σε δικό σου σχόλιο (never mind).\nΠροφανώς όμως κρίνοντας τη φράση ως φασιστική, διαβλέπω ότι δεν την κατανόησες. Πόσο φασιστική είναι η σκέψη μου όταν συζητώ μαζί σου δεδομένων των διαφωνιών μας, πού κανείς δεν πρόκειται να πεισθεί (κι αυτό φάνηκε από την αρχή); Μπορείς να με πεις απόλυτο ή ντετερμινιστή, ναι, φασιστικής αντίληψης στο διάλογο σίγουρα μέσα από μία ατάκα δεν μπορείς να με κρίνεις. Δεν παρεξηγούμαι, αλλά ξεκαθαρίζουμε μερικές έννοιες για να μη συγχέουμε τα άσχετα.\nΚαι δεν ξέρω πώς με έκρινες, αλλά πρέπει να παραδεχτείς πως ή δε διάβασε τι έγραψα ή δεν έδωσες σημασία (εκτός αν φταίει ο δαίμων του πληκτρολογίου). Θεωρώ τον εθνικισμό ως κάτι θετικά και βασικό χαρακτηριστικό όλων των ζώων (οικουμενική αντίληψη) και του ανθρώπου. Δεν τον έκρινα ως κάτι κακό. Τον εθνικισμό κρίνω ως κακό (pls ξανακοίτα τι έγραψα) επειδή καλλιεργεί το μίσος και το φανατισμό (σ.σ. για λόγους αποφυγής παρανοήσεων αν μου επιτρέπεται λακωνικά: εθνισμός=πατριωτισμός & εθνικισμός=μίσος για άλλοεθνείς και φανατισμός υπέρ του δικού μου έθνους).\nΑν είσαι μαρξιστής-λενινιστής, όντως το έθνος αποτελέι ιστορική αναγκαιότητα. Αλλά αυτό ποτέ δε δικαιολόγησε την αντίληψη των Καναδών και των Αμερικανών ή των Αυστραλιανών να χρησιμοποιούν τον όρο nation ως αυτοπροσδιορισμό. Αν είναι κάποιος Ιστορικός ή απλά δέχεται τη διαλεκτική δεν το βλέπει ως αναγκαιότητα. Το έθνος ήταν ιστορική αυθαιρεσία κι αποδεικνύεται και μαθηματικά.\n27/1/11, 10:50 μ.μ.\nCaesar, ο τρόπος που τα κανάλια χειρίζονταν το θέμα σίγουρα θα οδηγούσε εκεί. Ο άλλος τρόπος;\n27/1/11, 10:51 μ.μ.\nΣυμφωνώ με τον Gryzor,\nθεωρώ πως η πολιτική με τους πολιτικούς απέχει παρασάγκας - τυγχάνει να έχω σπουδάσει πολιτικές επιστήμες σε υγειής πανεπιστημιακούς καιρούς-θα έλεγα πως καμία σχέση δεν έχουν στην πολιτική -όπως αυτή ασκείται- το προσδοκόμενο με το επιδιωκόμενο και το ορθό !\nτο θέμα των λεθρομεταναστών δε λύνεται ούτε με συναισθηματισμούς,ούτε με ευχολόγια αλλά και ούτε με ακραίες αποφάσεις..το θέμα των μεταναστών όπως και τόσα άλλα μας κάνει απλά κοινωνούς εφόσον μας ανακοινώνεται ως πρόβλημα με τις -πραγματικές?????-διαστάσεις του , αλλά αν δεν υπάρξει μαζική κινητοποίηση (πχ. τύπου προώθησης των ελληνικών προιόντων ή διεύρυνσης της αγοράς της χώρας με φτηνά -δεδομένης της κρίσης και της ανεργίας- εργατικά χέρια κ.α)_\nθα μπορούσαμε να πούμε πολλά αλλά αυτό που κατ'εμέ έχει σημασία είναι πως σε ουσιαστικά θέματα πάντα διαφωνούμε...κρίμα !\n28/1/11, 10:31 π.μ.\nAlex, το πρόβλημά μου δεν είναι η διαφωνία μας. Η διαφωνία είναι η γενεσιουργός δύναμη της δημοκρατίας και της ανάγκης για δημιουργία. Το πρόβλημα είναι ότι φτάσαμε όλοι μας να συμφωνούμε με την ακροδεξιά και να αποδεχόμαστε μία μοίρα που άλλοι μας όρισαν.\nΑρνούμαι να δεχτώ ως τελεσίδικη μια απάνθρωπη συμπεριφορά και να υποταχτώ στο νεοφιλελεύθερο βιασμό. Αρνούμαι να υποταχθώ στο νεοφιλελεύθερο μοντέλο. Όχι, καλή μου. Θα μείνω να φωνάζω έναν άλλο δρόμο. Η κατάσταση είναι όπως την παρουσιάζεις.\nΤο ζήτημα είναι ποια πολιτική μπορεί να μας βγάλει και ποια πολιτική μας έφερε εδώ (σ.σ. δεν είμαι κομμουνιστής). Εναλλακτικές υπάρχουν και δεν αποδέχομαι τον νεοφιλελευθερισμό ως τελεσίδικη κατάσταση. Δε θα διώξω κανέναν στο ψευδώνυμο του ανθρωπισμού.\n28/1/11, 10:59 π.μ.\nΣτο κάτω κάτω, σημασία τελικά έχει να δούμε σήμερα με τα περιστατικά τι επετεύχθη. Και το αποτέλεσμα ήταν να θυμώσουν οι ιθαγενείς με τους μετανάστες και να το γυρίσουν οι διάφοροι σε πρόβλημα νομιμότητας και κατάργησης ασύλου. Ένα πρόβλημα επιβίωσης, μετατράπηκε σε διακαναλικό τσίρκο αντιδημοκρατισμού.\n28/1/11, 11:06 π.μ.\nτο τσίρκο είναι μια καλά στημένη επιχείρηση με καλλιτέχνες ακροβάτες και ζογκλέρ!\nεδώ ουδεμία σχέση έχουν οι performer της (α)πολιτικής και των meδia με το τσίρκο !\n28/1/11, 2:09 μ.μ.\nΚαι *βέβαια* δεν συγχέω τα έθνη με τα κράτη. Αναρωτιέμαι από που το συμπέρανες αυτό. Δυστυχώς δεν θα δεχτώ ότι το εθνικό κράτος εμφανίζεται με τη Γαλλική επανάσταση, αλλά δεν έχει και μεγάλη σημασία!\nΕπίσης εννοείται ότι δεν σε είπα φασιστικής αντίληψης. Νομίζω αυτό ονομάζεται "poisoning the well" και δεν το έπραξα εγώ. Ξαναδιάβασε τί έγραψα... και, βέβαια, είναι εντελώς απολυταρχικό και ακραίο το να λες πως ό,τιδήποτε ειπωθεί εναντίον των μεταναστών είναι ακροδεξιό ή δεν ξέρω τί.\nΑν δεν έκρινες το έθνος ώς κακό, συγγνώμη για την παρανόηση - όμως τότε ως επιχείρημα δεν αντιλαμβάνομαι τη σημασία του μια που δεν λες κάτι αντίθετο από μένα (και άλλους)...\nΘα ήθελα πολύ να δω (ειλικρινά) τη μαθηματική τεκμηρίωση της ιστορικής έννοιας. Παραπομπές;\nΝα πω εδώ πως, επειδή συμφωνεί κάποιος με τους ακροδεξιούς σε κάποια θέματα δεν τον κάνει ακροδεξιό (το ξέρω ότι δεν το είπες αυτό), ούτε όμως πρέπει να θεωρήσουμε την εξίσωση ακροδεξιός=πάντα λάθος. Δυστυχώς, η ιστορία δείχνει ότι σε τέτοιες στιγμές οι ακροδεξιοί προσλαμβάνουν θέσεις οι οποίες έχουν και πολύ σωστά στοιχεία (και εν συνεχεία το χρησιμοποιούν αυτό ώς δούρειο ίππο).\nΑλλά εν τέλει δεν απάντησες σε κάτι σχετικά με το τρέχον θέμα, παρά μόνο σε θεωρητικό επίπεδο περί ιδεολογίας και ιστορίας...\nΓια μια ακόμη φορά, πολύ ξεκάθαρα: τί μπορούμε, τί πρέπει να κάνουμε;;; Να άρουμε τας πύλας;\nΑς σημειώσω, επίσης, πως κατά την ταπεινή μου γνώμη το να τύχει κάποιος θύμα εκμετάλλευσης για 5 έτη δεν του δίνει δικαιώματα άλλα πέρα της τιμωρίας του θύτη του. Μέχρι εκεί. Άσε, δε, που οι λαθρομετανάστες φαίνεται πως το θεωρούν πλέον δεδομένο ότι θα έρθουν, θα τους εκμεταλλευτούν για κάποια χρόνια και αυτό θα τους καταστήσει αυτόματα δικαιούχους δικαιωμάτων τα οποία γνωρίζουν εξ αρχής ότι δεν έχουν.\n28/1/11, 6:06 μ.μ.\nAlex, θα συμφωνήσουμε απολύτως.\nGryzor, επειδή εσύ παραπάνω συνέδεσες τον Καρλομάγνο (Μεσαίωνα) με το Έθνος (απααχές Νεωτερισμού). Αλλά όντως λίγη σημασία έχει. Καστάλαβα τι εννοούσες με το "φασιστική...", απλά αποδόθηκε με τον τρόπο. Στην ουσία δεν κατηγόρησες εμένα, αλλά τη σχετική αντίληψή μου.\nΌσο ο φανατισμός -για να αλλάξω θέμα-, ο λαϊκισμός, ο ρατσισμός κλπ είναι κακοί -ισμοί, τότε έτσι θα το αντιμετωπίζω, ως αιώνιο λάθος. Επέλεξα τα τρία αυτά φαινομενικά άσχετα, επειδή ακριβώς στη μόνη περίπτωση που συνδυάζονται άρρηκτα είναι στις ακροδεξιές στάσεις (ανεξαρτήτου κομματικού φορέα).\nΤο θέμα του τι να κάνουμε το απάντησα παλαιότερα (βλ. link στην υποσημείωση της ανάρτησης). Εδώ θα πω τούτο: Οι περισσότεροι αφιχθέντες έχει αναφανεί ότι προέρχονται από τη Μέση Ανατολή και αφρικανικές χώρες που βιώνουν εμφύλιες συρράξεις. Άρα a priori τους προσδιορίζω ως πρόσφυγες, αφού στο σύνολό τους σχεδόν προέρχονται από περιοχές με πολέμους ή κατεστραμμένους από πολέμους ή που τελούν υπό καθεστώτα απολυταρχικά και τρομοκρατικά. Κατά λίγο πάνω από 90% προέρχονται από τέτοιες περιοχές (σύμφωνα με τη Διεθνή Αμνηστία, στη χώρα μας τέτοιοι έρχονται κι όχι Ανατολικοευρωπαίοι πια).\n28/1/11, 7:38 μ.μ.\nΝαι, οι περισσότεροι είναι πρόσφυγες (αν και, σε πολλές περιπτώσεις, δεν υφίστανται συνθήκες πολέμου ή διωγμών, "απλά" κατεστραμμένων υποδομών. Ως εκ τούτου πρέπει να ανασυνταχθεί η εκάστοτε χώρα και ουχί να φύγουν οι κάτοικοι).\nΌμως, δεν ισχύει το πρόσφυγας=/(λαθρο)μετανάστης. Ο πρόσφυγας μπορεί να είναι πρόσφυγας και μέσα στην ίδια του τη χώρα. Όταν προσφεύγει, παρανόμως, σε άλλη χώρα, είναι πλέον λαθρομετανάστης - ή, αν θέλουμε λαθροπρόσφυγας. Αλλά για εμένα δεν υπάρχει διαφορά: υπάρχουν σημαντικότατοι λόγοι για να φύγουν από τις χώρες τους και τα υπόλοιπα είναι σημειολογικά.\nΑλλά, για να επανέλθουμε, εδώ έγινε μία τελείως αδέξια κίνηση με αιτήματα τα οποία ήταν άμεσα απορρίψιμα - κάτι που μόνο κακό έκανε σε όλους. Αν είναι πρόσφυγες, αυτό δεν σημαίνει ότι ξαφνικά αποκτούμε τη δυνατότητα φιλοξενίας τους.\nΣήμερα βρέθηκα στο κέντρο της Αθήνας. Πέρασα από το κτήριο που στεγάζονται πλέον, την ώρα που ξεφόρτωναν τις χημικές τουαλέτες. Όλα ήσυχα και "ωραία" (χωρίς να παραβλέπω το δράμα που διαδραματιζόταν). Λίγο πιο πριν είχα προσπεράσει τρεις ανήλικες πόρνες και τον πρόσφυγα νταβατζή τους...\n28/1/11, 7:55 μ.μ.\nΠαρεμπιπτόντως, βλέποντας τώρα το δελτίο "ειδήσεων" συνειδητοποίησα ότι ούτε οι ίδιοι δεν αναφέρονται στους εαυτούς τους ώς πρόσφυγες, αλλά ώς μετανάστες.\n28/1/11, 8:00 μ.μ.\nΉ η μετάφραση φταίει ή εμείς τους διδάξαμε λάθος ελληνικά (για το τελευταίο σχόλιο). Στο πρώτο ζήτημα που θέτεις έχεις σε κάποιο βαθμό δίκιο. Σε πολλές περιπτώσεις έχουν καταστραφεί οι υποδομές, αλλά κι εκεί επιβιώνει η τρομοκρατία και η απειλή της σωματικής τους ακεραιότητα.\nΘέλω να θυμίσω σε κάθε περίπτωση ότι ουσιαστικά τώρα πληρώνουμε τον πόλεμο κατά της τρομοκρατίας, την πολιτική ή και στρατιωτική συμμετοχή μας στις πολεμικές συγκρούσεις που προκάλεσαν οι δημοκρατικές χώρες.\nΓια το σχόλιο με τον νταβατζή, δε θα πω τίποτα γιατί είναι σα να προσανατολίζεις την εγκληματικότητα σε μετανάστες και πρόσφυγες.\n28/1/11, 8:09 μ.μ.\nΤο τί πληρώνουμε και το τί φταίει είναι ξέχωρο θέμα (και εννοείται ότι φταίει ο καπιταλισμός, ο επεκτατισμός, η αποικιοκρατία κ.ο.κ.). Αυτό δεν σημαίνει, και πάλι, ότι έχουμε τη δυνατότητα για ό,τι συμβαίνει.\nΤο ξέρω ότι το σχόλιό μου για τον νταβατζή φαίνεται έτσι. Δεν εννοούσα όμως (εννοείται) πως λαθρομετανάστης=εγκληματίας, αλλά το πώς η κάκιστη κοινωνία μας κατεβαίνει μερικά σκαλιά πιο κάτω ακόμη με τα όσα γίνονται. Θεώρησα όμως ότι το επίπεδο της συζήτησης είναι πιο υψηλό από το να πρέπει να εξηγώ κάτι το απλό ;)\n28/1/11, 8:13 μ.μ.\nΑυτό που δεν μπορώ να καταλάβω είναι γιατί κάποιοι υποκίνησαν - δημιούργησαν αυτό το θέμα. Έπρεπε αυτή την στιγμή να μετρήσουμε πόσο ρατσιστές είμαστε σαν κοινωνία, ότι κάποιοι εκμεταλλεύονται τους μετανάστες ή πως εννοεί ο καθένας την έννοια του ασύλου. Γιατί τέτοια θέματα πρέπει να τα αντιμετωπίσουμε τώρα; Αντί να προσπαθούμε σαν κοινωνία να βρούμε στοιχεία ενότητας για να αντιμετωπίσουμε συλλογικά τα πρωτοφανή προβλήματά μας, αποπροσανατολίζουμε και διχάζουμε περισσότερο την κοινωνία μας.\n28/1/11, 11:33 μ.μ.\nΑν και βρέθηκα τυχαία εδώ, με προκαλεί το να συμμετάσχω στον ενδιαφέροντα διάλογό σας.\nΝα λοιπόν μερικές σκέψεις:\n1. Το μεταναστευτικό δεν είναι Ελληνικό πρόβλημα. Είναι παγκόσμιο και αφορά όλες τις ανεπτυγμένες χώρες (με διαφορετική ένταση την κάθε μια βέβαια).\nΔημιουργήθηκε τα τελευταία χρόνια (10-20), βασικά λόγω της ανισόμερης ανάπτυξης η οποία στηρίχθηκε στην απόλυτη εξαθλίωση των περιφερειακών χωρών.\nΕίναι αυτή η εξαθλίωση (σαφώς και οι πόλεμοι που την συνοδεύουν) που κινεί τους πληθυσμούς αυτών των χωρών προς την αναζήτηση καλύτερης ζωής (στα πρότυπα που επιβάλει η πολιτιστική ομογενοποίηση στα χρόνια της παγκοσμιοποίησης).\nΕίναι σίγουρο ότι αυτή η ροή θα συνεχίσει να αυξάνει, όσο σίγουρο είναι ότι οι συνθήκες ζωής θα χειροτερεύουν (και αυτό όχι μόνο στις χώρες της περιφέρειας) και η μόνη άλλη εναλλακτική, η εξέγερση, δεν θα βελτιώσει επίσης, άμεσα, το επίπεδο της ζωής τους (οι Τυνήσιοι θα εξακολουθήσουν να προσπαθούν να περάσουν στην Ευρώπη).\nΑν αναλογισθεί κανείς το μέγεθος του πληθυσμού των χωρών αυτών αντιλαμβάνεται το μέγεθος του προβλήματος. Δεν είναι τυχαίο το ότι οι μηχανισμοί της εξουσίας έχουν ενεργοποιηθεί εδώ και χρόνια προσπαθώντας να το αντιμετωπίσουν (αυτοί βλέπουν μακρύτερα και, προπαντός, οργανώνονται ταχύτερα). Και το μέγεθος είναι τέτοιο που δεν μπορεί να αντιμετωπισθεί με ουμανιστικού τύπου τοποθετήσεις (Οι δύστυχοι άνθρωποι που χρειάζονται περίθαλψη! Δεν χρειάζονται περίθαλψη, καλύτερη ζωή χρειάζονται, αυτό αναζητούν και πολύ καλά κάνουν)\n2. Το ζήτημα λοιπόν είναι τι κάνουμε εμείς που βρεθήκαμε, σαν χώρα, στην πόρτα του ονείρου αυτών των ανθρώπων.\nΗ όποια απάντηση δεν πρέπει να παραβλέπει το γεγονός ότι είμαστε έτσι κι αλλιώς μέσα στο πλέγμα των διεθνών και ευρωπαϊκών σχέσεων και δεσμεύσεων. Και από αυτές τις σχέσεις και δεσμεύσεις δεν βγαίνει κανείς έτσι εύκολα.\nΕίναι φανερό ότι δεν υπάρχουν εύκολες απαντήσεις στο πρόβλημα, γιατί είναι πρόβλημα. Και είναι, γι' αυτό, πιο εύκολο να δούμε κάποιες από τις απαντήσεις που δεν προσφέρουν λύση.\n-Μπορούμε, σαν χώρα, να προσφέρουμε απάντηση στο όνειρο όλων των ανθρώπων που προσπαθούν να περάσουν στην Ευρώπη;\nΚαι βέβαια όχι. Καμιά κοινωνία δεν μπορεί να αντέξει μια τέτοια πίεση. Ακόμη και η θεωρία του "εφεδρικού στρατού" των ανέργων δεν μπορεί να ισχύσει με έναν ατελείωτο στρατό ανθρώπων που ζητούν εργασία. Θα κατέρρεαν τα πάντα.\nΟύτε βέβαια η θεωρία πως η διαδικασία ένταξής τους θα δημιουργήσει ανάπτυξη που θα τους απορροφήσει. Είναι σαν να δανείζεσαι για να χτίσεις σπίτι, ενώ δεν έχεις εισόδημα. Πώς θα πληρώσεις το δάνειο; Με άλλα λόγια ποιος θα παράξει, τι, ώστε να δημιουργηθεί υπεραξία;\n-Μπορούμε να ανοίξουμε τα σύνορα και να δεχτούμε όποιον θέλει να περάσει στη χώρα;\nΠροφανώς όχι. Το "Δουβλίνο 2" θα εξανάγκαζε όλους αυτούς να συνωστίζονται στη χώρα αναζητώντας τρόπο να συνεχίσουν το ταξίδι τους, όπως γίνεται εξ άλλου και τώρα. Ο λαιμός του μπουκαλιού! Φαντάζετε κανείς πόσους Παντελεήμονες και τι άνοδο του νεοναζισμού θα είχαμε σε ένα τέτοιο ενδεχόμενο;\nΕιλικρινά δεν ξέρω... Η συναισθηματική μου πλευρά λέει πως πρέπει να βοηθήσουμε τους ανθρώπους αυτούς και η λογική μου πως αυτό είναι αδύνατο. Σα να έρχονται στην πόρτα σου 1000 πεινασμένοι και να σου ζητάνε φαγητό. Τι κάνεις;!!!\nΞέρω όμως ότι δεν υπάρχουν εύκολες απαντήσεις... και ψάχνομαι... και ανησυχώ.\n28/1/11, 11:55 μ.μ.\nΣυνέχεια από το προηγούμενο (λόγω αναθεματισμένου ορίου!!!)\n3. Η περίπτωση της Νομικής νομίζω πως δικαίωσε, τελικά, τους υποκινητές της.\nΌσο και αν προσπάθησαν τα παπαγαλάκια των ΜΜΕ και οι γνωστοί αντιδραστικοί να μεταθέσουν το ζήτημα από εκεί που ήταν (τι γίνεται με τους μετανάστες στην Ελλάδα) στο άσυλο, το ζήτημα τέθηκε, ενώ ήταν ανύπαρκτο στη δημόσια συζήτηση στην Ελλάδα. Παρά τις όποιες προσπάθειες των μεταναστών (τρεις μήνες κατασκηνωμένοι στον ΟΗΕ, πόσες μέρες στα Προπύλαια, με ραμμένα στόματα και κανείς να μην παίρνει χαμπάρι!).\nΘαρρώ πως είναι λάθος να μπαίνουμε στην κουβέντα αν ήταν σωστή ή λάθος κίνηση, χωρίς να σκεφτόμαστε το πιο ήταν το ζητούμενο. Για τους μετανάστες, όχι για τους "αλληλέγγυους"!!!\nΚαι από αυτή την πλευρά νομίζω ότι ήταν πετυχημένη η επιλογή της Νομικής.\n28/1/11, 11:57 μ.μ.\nDyer, συμφωνούμε απολύτως.\nΓιάννη, όπως είπα και κάπου αλλού το μεταναστευτικό είναι παγκόσμιο πρόβλημα με αίτια τόσο οικονομικά όσο και κλιματικά. Έμαθες για την ακυρωτική απόφαση του δικαστηρίου ανθρωπίνων δικαιωμάτων κατά της επαναπροώθησης του Δουβλίνου ΙΙ;\nΗ νομική έφερε τη συζήτηση στους μετανάστες, αλλά οι περισσότεροι τους κατηγορούν, τα ρατσιστικά αντανακλαστικά ακόμα μία φορά ξύπνησαν.\n29/1/11, 7:57 π.μ.\nΤο κύριο επιχείρημα αυτών που είναι κατά των μεταναστών, είναι ότι ο τόπος μας δεν μπορεί πλέον να δώσει δουλειά στους άνεργούς μας, πως είναι δυνατόν να δεχθούμε και άλλους; με δεδομένη την ευρωπαϊκή νομοθεσία για τους μετανάστες.\nΤην ίδια περίοδο όμως παραχωρήθηκε στη COSCO, στο Θριάσιο Πεδίο, μια τεράστια έκταση για να εγκατασταθούν κινέζοι εργάτες που θα έρθουν για να εργαστούν για λογαριασμό κινεζικών επιχειρήσεων και μάλιστα με αδιευκρίνιστες συνθήκες εργασίας.\nΤι ξεπουλημένο κράτος είναι αυτό και τη συμφωνίες συνάπτει;\nΠαλιά οι ισχυροί έκαναν στρατιωτικές βάσεις τώρα αποικίες!\n29/1/11, 9:40 π.μ.\nDyer, πάρα πολύ άτυχο το παράδειγμά σου. Δεν γνωρίζω για το θέμα των Κινέζων μεταναστών, αλλά όπως το περιγράφεις έρχονται μαζί με τη δουλειά τους πακέτο! Δεν υφίσταται λοιπόν σύγκριση...\n29/1/11, 9:58 π.μ.\nGryzor μάλλον δεν κατάλαβες το πνεύμα του σχόλιου.\nΘα θεωρούσα λογικό ενας επενδυτής που έρχεται στην Ελλάδα να προσλάμβανε Έλληνες εργαζόμενους για να μειώναμε την ανεργία. Όμως κάτι τέτοιο δεν συμβαίνει. Το ότι έρχονται με εξασφαλισμένη δουλειά σίγουρα δεν θα επιβαρύνει την παραβατικότητα όμως δεν βοηθά στη μείωση της ανεργίας που είναι το κυρίαρχο. Η ανεργία είναι ο λόγος που δεν νομιμοποιούμε αλλοδαπούς όμως νομιμοποιούμε κινέζους\n29/1/11, 11:11 π.μ.\nΤο κατάλαβα το πνεύμα του σχολίου.. Όμως και πάλι δεν έχει νόημα αυτό που λες.\nΕισροή εκατοντάδων χιλιάδων χωρίς υποδομές=τρομακτική αύξηση ανεργίας.\nΕισροή κάποιων (πόσων;) με την υποδομή και τις θέσεις εργασίας έτοιμες=ποσοστιαία μείωση ανεργίας στο σύνολο, σταθερή ανεργία στο ελληνικό δυναμικό. Όμως έχεις τον πολλαπλασιαστή επενδύσεων που, caeteris paribus, θα οδηγήσει σε μία ανάπτυξη και συνεπακόλουθη μείωση και στο ελληνικό υποσύνολο.\n29/1/11, 11:20 π.μ.\nΌλα αυτά που γράφεις Gryzor είναι σε ένα θεωρητικό επίπεδο για μια ενδεχόμενη ανάπτυξη. Μπορεί και να μη είναι έτσι στη πράξη. Αυτό που λεω εγώ δημιουργεί σίγουρα θέσεις εργασίας. Από θεωρητικά μοντέλα ανάπτυξης χορτάσαμε και δεν χάσαμε και λίγα. Στη υλοποίηση πάσχουν όλα.\n29/1/11, 12:06 μ.μ.\nΤο θέμα, Gryzor & Dyer, είναι ότι σε κάθε περίπτωση η κοινωνία επιλέγει μία ξενοφοβική στάση (με οποιοδήποτε αίτιο ή αφορμή) και στέκεται απάνθρωπα απέναντι σε όσους έχουν προβλήματα. Οι μετανεωτερικές πολεμικές εξάρσεις όπως ήταν φυσικό έχουν και τις συνέπειές τους. Αυτές τις συνέπειες προσπαθεί να προλάβει η κυβέρνηση και κάθε άλλος που φέρει ενστάσεις. Το ζήτημα δεν είναι αν στέκεται κάποιος πραγματίστηκα/ρεαλιστικά στο πρόβλημα. Το ζήτημα είναι στο τι πολιτική επιτέλους θέλουμε. Για παράδειγμα ακόμα βλέπουμε να ξοδεύονται τεράστια ποσά που στηρίζουν την μικρή κατανάλωση και ουσιαστικά λειτουργούν αντιπαραγωγικά. Αντί τούτων, θα έπρεπε να υπάρχουν ήδη αναπτυξιακοί άξονες που να στρέφονται στην κοινωνική ανάπτυξη. Αντίθετα, η αριθμολογική τεχνοκρατική αντίληψη στοχεύει στη μείωση-αύξηση αριθμών, κι όχι στο κοινωνικό αποτέλεσμα. Οι αριθμοί είναι αποδείξεις, όχι στόχοι. Αυτή είναι η διαφορά του νεοφιλελευθερισμού και της άλλης πολιτικής.\n29/1/11, 12:37 μ.μ.\nΔεν ξέρω αν κατάλαβα καλά το νόημα του σχολίου σου Δείμο του πολίτη. Δεν έχω ξενοφοβικό σύνδρομο από τη στιγμή που έχεις τη δυνατότητα να απορρόφησης παραγωγικά τους μετανάστες. Από την εκμετάλλευση της εργασίας πάντα έχεις κέρδος. Όταν όμως δεν μπορείς να απασχολήσεις το ήδη υπάρχον εργατικό δυναμικό τότε υπάρχει πρόβλημα. Πιστεύεις ότι θα ηταν πρόβλημα οι ατομικές συμβάσεις εργασίας αν η ανεργία ηταν 5%. Την υπερπρόσφορα εργασίας εκμεταλλεύεται το μεγάλο κεφαλαίο και όχι μόνο για να μειώνει τις απολαβές των εργαζόμενων.\nΓια τους άξονες ανάπτυξης, βλέπουμε ένα θεωρητικό μοντέλο που προτείνει την προσέλκυση ξένων επενδυτών για δημιουργία θέσεων εργασίας, στη πράξη να τείνει (περίπτωση COSCO) να μετατρέψει τη χώρα μας σε αποικία με ανύπαρκτο όφελος για το χώρο της εργασίας που νοσεί.\nΌλα τα ιδεολογικά μοντέλα είναι καλά στη θεωρία, όμως η κοινωνία εξελίσσεται και προοδεύει διαλεκτικά.\n29/1/11, 1:42 μ.μ.\nΕγώ,Dyer, απλά θέμα το δίλημμα ως βάση επιλογής μιας άλλης αναπτυξιακής πολιτικής. Κάθε υπάρχουσα πολιτική πρόταση αναμοχλεύει τις υπάρχουσες πολιτικές -νεοφιλελεύθερες όλες τους.\n29/1/11, 2:00 μ.μ.\nΧανεστε στα λογια και στο θα.......\nΓια να μην επαναλαμβάνω λοιπον, σε γενικες γραμμες συμφωνω με τις αποψεις του Gryzor\nΤωρα, τι θα γίνει σε εκατο χρόνια κανεις δεν μπορει να γνωρίζει, αυτη ομως την στιγμη, την συγκεκριμενη, μπορει η Ελλάδα να δεχτει ολο αυτον τον εποικισμο, γιατι περι εποικισμου προκειτε και οχι περι μεταναστευτικου θέματος.....\nΜπορει να συμβιώσει με τοσο διαφορετικους ανθρώπους που στην εποχη μας χρησιμοποιουν ακόμα την κλειτεριδοκτόμη, που μαστιγώνουν γυναίκες επειδη φοράνε παντελόνια, που εφαρμόζουν τον νόμο της σαρίας, που εν είδη προσευχης αυτομαστιγώνονται δημόσια, κλπ κλπ κλπ;\nΠοιος είναι αυτός λοιπόν που θα επιβάλλει εμένα στο δικό μου το παιδι να μεγαλώσει με τετοιες προσλαμβάνουσες;\nΚαι πιστέψτε, δεν εχουν ρατσιστική υφή οι απόψεις μου,απλα....\nΠάμε μπρος φίλοι μου, δεν πάμε πίσω....\nΕδω στην Γερμανια δεν μπορεις να δουλεψεις αν δεν γνωρίζεις την γλώσσα, η Ελλάδα τι ειναι;\nΜηπως λοιπον θα επρεπε ακόμα κι αυτοι που ερχονται νόμιμα να περνουν απο κάποια εκπαίδευση πρωτα ωστε να αποφασίζουν εκούσια αν μπορουν ή δεν μπορουν να συμβιώσουν με το κλίμα της χώρας που οι ίδιοι αποφασίζουν να μεταναστεύσουν;\nΓιατι οι ιδιοι το αποφασίζουν, δεν τους το επιβάλλει κανείς\nΓια τους υπολοιπους παράνομους δε, μηπως, μεχρι να ερθει η μερα που θα μπορουμε να τους φιλοξενουμε, μηπως λεω, θα επρεπε με το που συλλαμβάνονται να επιστρέφουν πισω αντι να ξοδεύονται τοσα εκατομμύρια για την δημιουργία καταλυμμάτων την ωρα που δεν υπαρχουν καν σχολεία για τα παιδιά μας;\nΚι οταν πια γινουμε μια χωρα ευμάρειας, ας ερθει οποιος θελει...μεχρι τοτε ομως, ο καθένας στο σπιτι του....\n29/1/11, 2:14 μ.μ.\nΡίκη, τι σημναίνει χώρα ευμάρειας, αν όχι υπερκτανάλωσης; Και ποιος ορίζει ότι θα είμαστε πλούσιοι σε Χ διάστημα; Κανένα καταναλωτικό ον δε θεωρεί εαυτόν πλούσιο. Αντίθετα, κρίνει συνεχώς ότι έχει οικονομικές δυσκολίες ή στην καλύτερη περίπτωση ορίζεται ως "τα καταφέρνω".\nΔεν έχω εικόνα από άτομα που έφτασαν στην κλειτοδιεκτομή ούτε στο αυτομαστίγωμα. Και δε νομίζω ότι κάποιος μετανάστης θα το έπρατε σε μία χώρα που θεωρούνται παράνομα ή θα ξεσήκωναν κόσμο. Βλέπεις μόνο ορισμένα έθιμα μεταφέρουν οι μετανάστες σε άλλες χώρες. Και δε αρκούν για τη διασκέδαση των φοβιών μας αυτά ας δούμε τι κάνουν στην Ευρώπη και ποια έθιμα μετέφραν εκεί.\nΠερί μπρος και πίσω: αν εμπρός είναι να ξαναπεριχακωθώ όπως γινόταν προ του '90, τότε προτιμώ να είμαι πίσω στο '90-2010. Την οικοομική κρίση και τους πολέμους που οι δυτικές κοινωνίες γέννησαν (έστω με την ανοχή τους) θλέλουμε στο όνομα του ανθρωπισμούκαι της απομόνωσης να τα πληρώσουν οι άλλοι. Κι όμως η συνεργασία επιλύει ζητήματα. Αντί, να τους δεχτούμε γιατί να μη βοηθήσουμε τις χώρες προέλευσης που δυνοπαθούν; Γιατί ακόμα να έχουμε στρατό και πολιτική κάλυψη στο Αβγανιστάν και την Υεμένη με το Σουδάν;\nΈχουμε ξεχάσει όλες τις αρχαιοελληνικές αρχές, τον ίδιο τον ανθρωπισμό, όπως την ικεσία (πολύ ωστή η σχετική παρατήρηση), τη φιλοξενία, τη συνεργασία και την αλληλεγγύη. Τελικά πολύ απλά γινόμαστε διώκτες ανθρώπων.\n29/1/11, 2:53 μ.μ.\n@Dyer: κανένα θεωρητικό επίπεδο, πολύ πραγματικά. Εσύ ανέφερες το παράδειγμα των Κινέζων και εγώ σου απάντησα ότι είναι τελείως διαφορετικό από των υπόλοιπων (λαθρο)μεταναστών. Ούτε περί υλοποίησης, ούτε περί θεωρίας. Πολύ συγκεκριμένα.\nΕπίσης, το θέμα ΔΕΝ είναι αν μπορείς να απορροφήσεις παραγωγικά τους λαθρομετανάστες. Εκτός του ότι, προφανώς δεν είναι δυνατόν, αυτό είναι μόνο οι ΟΙΚΟΝΟΜΙΚΗ πλευρά του θέματος. Ξεχνάμε δηλαδή όλα τα άλλα περί συνοχής κοινωνικής, έθνους, κοινών αρχών κτλ κτλ κτλ, τα ξεχνάμε λοιπόν, άπαξ και βρούμε τον τρόπο να τους απορροφήσουμε οικονομικά; Αυτό είναι όλο κι όλο;\n@Δειμος: συγγνώμη, αλλά τώρα πλέον διαβάζω απλά μπλα-μπλα χιλιοειπωμένα για τα οποία συμφωνούμε πριν καν αρχίσουμε τη συζήτηση. Για την ταμπακιέρα όμως... Ναι, ρατσισμός, ναι, φταίει η πολιτική, ναι, φταίει το κράτος, ναι, φταίει η "(νεο)φιλελεύθερη" πορεία και φιλοσοφίαμ ο εγωισμός, ο εθνοκεντρισμός, η αδιαφορία, η πλεονεξία, ο ένας, ο άλλος, ο παράλλος, ναι,ναι, ναι.... [b]και λοιπόν;;;;;[/b] Επιτέλους, από πού κι ώς πού όλα αυτά δηλώνουν ή αποδεικνύουν ότι πρέπει να ξεχαρβαλωθούν τα πάντα και να δεχτούμε εδώ όλον τον κόσμο; Μια απάντηση, επιτέλους, αντί να γυρίζουμε γύρω-γύρω με θεωρητικά, ιδεολογικά και φιλοσοφικά πονήματα...\nΘα συμφωνήσω (το ανέφερα και πιο πάνω) ότι προφανώς πρέπει να βοηθήσουμε τις χώρες-αφετηρίες, αντί να στέλνουμε εκεί στρατά. Αλλά άλλο το ένα, άλλο το άλλο. Επίσης, είναι, απεναντίας, τελείως λάθος η περιφορά της [i]ικεσίας[/i] που περιφέρουν διάφοροι στα κανάλια ώς ιερό δισκοπότηρο αυτές τις ημέρες. Ο θεσμός δεν αφορούσε σε ορδές μεταναστών -θα ήταν πολύ ενδοαφέρον να βλέπαμε πότε θα εξανεμιζόταν η όποια ανέχεια σε συνθήκες παρόμοιες με τις σημερινές. [i]Φιλοξενία[/i];;; Από πότε φιλοξενία είναι η βίαιη πολυπληθής εισβολή; Από πότε αλληλεγγύη είναι η πλημμύρα και η ανοχή αυτής; ΑΥτή είναι συνειδητή διαστροφή των λέξεων.\nΌπως έγραψα και στο blog του Σαρρή, εύκολα λόγια. Ας γεμίσεις πρώτα το σπίτι σου με μετανάστες, ας δώσεις και την τελευταία σου δεκάρα σε αυτούς και μετά μπορείς να κατηγορήσεις τους υπόλοιπους που δεν θέλουν αυτό σε επίπεδο κοινωνίας.\nΚαι, επειδή διάβαζα ένα μακροσκελές άρθρο πάνω στις 'φυλές' των μεταναστών, να πω πως, ξέρετε, εθνικιστές δεν υπάρχουν μόνο μεταξύ μας - ο εθνικισμός ζει και βασιλεύει και ανάμεσα στις ομάδες τους...\n29/1/11, 5:44 μ.μ.\nGryzor, κατά τη γνώμη μου από τη στιγμή που κάποιος δέχεται όλα τα ανωτέρω -αυτονόητα, όπως λες-, δεν μπορώ να καταλάβω πως δε δέχεται το αυτονόητο δικαίωμα της αξιοπρέπειας. Και ακόμη με ποια κριτήρια ορίζεται ως εισβολή η μετανάστευση και μάλιστα βίαιη; Ποια αξιόπιστα στατιστικά το αποδεικνύουν; (σε πληροφορώ ότι επίσημα στοιχεία δεν υπάρχουν, παρά μόνο αόριστες κατά προσέγγιση αναφορές). Μη μου λες για χιλιοειπωμένα επιχειρήματα, γιατί όποιος αποδέχεται τα αυτονόητα, θα πρέπει να να αποδεχτεί και την αλλαγή πολιτικής.\nΓια κάποιον που έχει φάει τόσο χρόνο να απαντά και να μελετά ιδέες, θέσεις κι αντιθέσεις, δε θα κατηγορηθώ/κριθώ για εύκολα λόγια. Προτάσεις υπάρχουν (δεν τις διάβασες ακόμα). Εύκολο τίποτα δεν είναι. Εύκολο είναι ό,τι πονάει να το κόβουμε. Κι εύκολο και επιφανειακό και καθαρά συναισθηματικής προέλευσης πρόταση.\nσ.σ. επειδή μάλλον θέλεις να χρησιμοποιείς με όρους HTML τα bold και italic, να χρησιμοποιείς τα σύμβολα "<" και ">" (κι όχι αγκύλες).\n29/1/11, 7:22 μ.μ.\n(ναι, το πρόσεξα πριν λίγη ώρα, συνηθισμένος από bbcode!)\nΤο δικαίωμα της αξιοπρέπειας εννοείται ότι το δεχόμαστε. Αυτό που δεν εννοείται είναι το ότι πρέπει ή μπορούμε να δεχτούμε όλους αυτούς τους ανθρώπους (δεν ξέρω αν είναι 1.5εκ., λίγοι πάντως δεν είναι) εδώ τη στιγμή που δεν έχουμε τη δική μας αξιοπρέπεια. Δεν είναι δύσκολο να το συλλάβεις ώς πρόβλημα... Και, ναι, είναι εύκολα λόγια το να μιλάς (όχι εσύ προσωπικά) περί αξιοπρέπειας. Στην πράξη είναι αλλιώς. Όπως είπα, ας δώσεις το σπίτι σου να μείνουν αξιοπρεπώς μετανάστες και μετά το επεκτείνεις αυτό στην κοινωνία. Και επιμένεις επιμελώς να μην απαντάς είτε στα πρακτικά είτε σε ό,τι προσάπτεται (ή προσάπτω) ώς κακά στους μετανάστες, π.χ. εγκληματικότητα, γνώση εκ προοιμίου για τις συνθήκες, ρατσισμός κι εθνικισμός εκ μέρους των.\nΤο "εισβολή" καταλαβαίνεις πολύ καλά πώς το εννοούσα. Όσο για το "βίαιη", αν δεν είναι αυτή τότε τί είναι; Βίαιος δεν σημαίνει απαραίτητα με ρόπαλα...\nΆντε, να πάω να διαβάσω μερικές αναρτήσεις ακόμα :)\nΠαρεμπιπτόντως, μετά τα λεγόμενά σου, διάβασα λίγο για το έθνος-κράτος και κατάλαβα γιατί ομιλείς περί αυθαιρεσίας. Όμως δεν αλλάζω γνώμη - είτε έτσι που έγινε, είτε αλλιώς γινόταν, πάλι θα γινόταν, αργότερα ή συντομότερα. Άρα...;\nΥΓ Για να μην στεναχωρήσω τον Godwin: Χίτλερ!!!\n29/1/11, 7:37 μ.μ.\nΚανε σε παρακαλω τον κόπο να δεις εδω\nΠΟιος λοιπον με υποχρεωνει εμενα να βλεπω αυτες τις εικόνες;;;;;\nΠοιος με υποχρεωνει να φοβάμαι για την ζωη της μανας μου που την προλαβα στο τσικ μερικους μηνες πριν απο τα χέρια κάποιων Πακιστανων....θα μου πεις, μα θα μπορουσαν να ηταν και Ελληνες....ναι, συμφωνω απολυτα.....γιατι ομως εκει που θα εχω να αντιμετωπισω ενα αλφα ποσοστο εγκληματικοτητας να υποχρεούμαι να αντιμετωπίζω και ενα βήτα, και ενα γάμα.....Αν αυτο το λες ρατσισμό, εγω το λεω αυτονοήτο προστασια του ημεδαπου πολιτη...ενα κρατος οφειλει πρωτα να προφυλαξει τον δικο του ανθρωπο και μετα τον ξενο...οπως ενας γονιος που αν ειναι σωστός πρωτα φροντιζει το δικο του παιδι και μετα το ξενο\nΟσο για τον διαχωρισμό ευμαρειας και υπερκαταναλωτισμου, επετρεψε με να γνωριζω κατι παραπάνω....λογω δουλειας.......αν ηξερες πόσοι ελληνες πεινανε....θα τρομαζες....\n29/1/11, 7:52 μ.μ.\nΔεν είμαι σίγουρος για την αυθεντικότητα της φωτογραφίας. Όμως δεν χρειάζεται να πάμε μέχρι εκεί. Εμένα με ενοχλεί σφόδρα και η μαντήλα ακόμα. Το να ανέχεσαι ή να σου αρέσει η διαφορετικότητα δεν σημαίνει ότι αυτή πρέπει να σου επιβληθεί μέσα στο ίδιο σου το σπίτι, επιτέλους...\n29/1/11, 7:56 μ.μ.\n29/1/11, 8:02 μ.μ.\nεπισης μπορεις να δεις αυτο\nνα διαβασεις αν θελεις αυτο και να μου το αντικρουσεις με λογικα επιχειρηματα-παντα φυσικα αν θελεις-\nκι αν εχεις γερα νευρα να δεις και αυτο\n29/1/11, 8:19 μ.μ.\nΡίκυ, λυπάμαι, αλλά ποτέ δεν πρόκειται να πάρω στα σοβαρά εθνκιστικά ιστολόγια (και αν σε ενοχλεί αυτό αποκάλυψε εμένα φανατισμένο, αλλά έχω ανοιχτούς πολέμους σε επίπεδο ιδεολογικό και μεθοδολογικό με τις αλητείες που εκφράζονται εκεί μέσα πολύ συχνά). όταν αποκαλυφθεί από αξιόπιστη πηγή η αλήθεια όσων λες, τότε θα επανέλθω. Σε προσβάλει να επικαλείσαι αναξιόπιστες πηγές.\nΌσον αφορά το αυτομαστίγωμα, ας θυμίσουμε ότι τούτο στους Μουσουλμάνους γίνεται 3 φορές (ανάλογα την αίρεση 2) το χρόνο. Ένα βίντεο πανηγυρικής δράσης μάλλον δεν πλησιάζει την αλήθεια. Αν θες να πλησιάζεις σε τέτοιες ατραπούς ας έχουμε στο νου μας τα χριστιανικά μυστήρια.\nΑλλά εν τέλει δεν πρόκειται να σας πείσω. Είναι φανερό ότι πέρα από κάθε ανθρωπισμό, κάθε αρχή φιλοξενίας, πολύ απλά δε δέχεστε τη διαφορετικότητα. Και η Ρίκυ, το λέει ξεκάθαρα. Το σέβομαι, αλλά πάντα τέτοιες στάσεις θα είμαι υποχρεωμένος να τις αντιπαλεύω (ακόμα και απέναντι στον εαυτό μου).\n29/1/11, 9:48 μ.μ.\nΦιλε μου, δεν προσπαθω να σε πεισω...αν την αληθεια εσυ , αυτην που βλέπεις στην εικονα, θες να την πεις εθνικιστικο ιστολογιο, μ αλλα λογια να εθελοτυφλεις, δικαιωμα σου....δικαιωμα σου και να αρνεισαι πως υπαρχει κλειτεριδοκτομη στον αιωνα μας-το ειδα με τα ματια μου σε συμφοιτητρια της κορης μου στο Λονδίνο-\nΔικαιωμα σου να μην βλεπεις το βιντεο με το μαστιγωμα της γυναικας επειδη φορούσε παντελονι.....\nΔικαιωμα σου να δεχεσαι το αυτομαστιγωμα τους εστω κι αν αυτο συμβαινει οχι τρεις αλλα εστω και μια φορα το χρονο- γιατι αληθεια το δικαιολογείς;-\nΔικαιωμα σου να μην πιστευεις οτι ο μουσουλμανικος φανατισμος, οπως και καθε αλλος φανατισμος, ειναι χειρότερος ολων.....-μακαρι να μπορουσα να σου αποκαλυψω ονοματα για να διαπιστωσεις την αληθεια των οσων σου λεω....τους διδασκουν πως οποιος πηγαινει με απιστες γυναικες θα παει στον παραδεισο....καθ ομολογιαν τους αυτο, εκτος καμερας...μπρος μου...\nΔικαιωμα σου ακομα να μην βλεπεις πως γυρω μας πεινανε δικοι μας ανθρωποι....ανθρωποι που το κωλοκράτος μας δεν μπορει να ταισει....κι επελεξε για τους ψηφους να ταισει τους αλλοδαπους...\nΔικαιωμα σου...αλλα και δικό μου ,επειδη κι εγω εχω ανοιχτους πολεμους με ολους αυτους που εισερχονται ανεξελεγκτα στην χωρα μου, να μη δεχομαι αυτο τον εποικισμο που τον υποστηριζουν οι επαγγελματιες ανθρωπιστες τυπου Κωνσταντινου\nΣου ειπα πιστευω ακραδαντα πως αν δεν αγαπας τον δικο σου ανθρωπο, ειναι αδυνατον να αγαπησεις τον ξενο\nΥΓ Απαντας μεμονωμενα......πιανεις καποια κομματια των οσων σου λεω κι εστιαζεις εκει.....γιατι αραγε\nΥΓ Εχω 12χρονο ανιψι βιασμένο απο σπειρα αλλοδαπων....σου λεει κατι αυτο;\n29/1/11, 10:20 μ.μ.\nΡίκυ, μάλλον δε διάβασες όπως έπρεπε όσα έγραψα. Για΄τι δεν είπα ότι δε συμβαίνουν, ούτε συμφώνησα με κανένα φανατισμό. Αυτό που έθεσε υπόψη -νωρίτερα- ήταν ότι αυτά δε γίνονται στην Ελλάδα, πλην του βίντεο στο πλαίσιο πανηγυρικής θρησκευτικής εκδήλωσης. Ξέρεις, τα ίδια θα έλεγαν για χριστιανικές μυστηριακές εκδηλώσεις/δράματα.\nΑντιθέτως, έχει αποδειχθεί κοινωνιολογικά (να ψάξω τα δύο σχετικά links) οι μουσουλμάνοι στην Ευρώπη δεν ακολουθούν τα έθιμά τους (σε κάποιο βαθμό αυτό είναι αναλογικό με τις χώρες προέλευσης και σε κάποιος απόλυτο). Το δικαίωμά σου, δε θυμάμαι να σου το αφαίρεσε κανείς. Αντιθέτως...\nΌσον αφορά τις απαντήσεις μου, μάλλον δε θέλησες να λάβεις υπόψη σου το σύνολο της απάντησης, που έπιανε άλλα ζητήματα πιο αναλυτικά κι άλλα πιο λακωνικά, αλλά με τη ίδια σοβαρότητα. Βλέπεις, δε θα κάτσω να κάνω μελέτη για όσα γράφονται (άσε που ήθελα σε ένα σχόλιο να απαντήσω και στους δυο σας -μάλλον δεν το πέτυχα καλά ή καθόλου). Διάλογος γίνεται πάντως και όχι ανταγωνισμός απόψεων. Οπότε θα θυμίσω τα περί φανατισμού.\nτο τελευταίο υστερόγραφο θα το αφήσω αναπάντητο για πολλούς λόγους ευνόητους. Αλλά το αν μου λέει... Θα σου απαντήσω ότι δέχτηκα δύο φορές επιθέσεις για ληστεία από αλλοδαπούς. Τη μία χτύπησα άσχημα, πολύ άσχημα. Άρα, λοιπόν, πρέπει να πω ότι φταίνε όλοι οι αλλοδαποί κλπ κλπ. Όχι, καλή μου, δε θα το πω. Έβρισα τα τσογλάνια, αλλά δεν έφτασα να βρίζω τον καθένα.\n29/1/11, 10:39 μ.μ.\nΔήμο, συγγνώμη, αλλά το να απορρίπτεις συλλήβδην κάτι το οποίο εκφράζεται από ακροδεξιούς είναι πολύ στενόμυαλο. Δεν φαίνεται αν τελικά αρνείσαι το αν έγινε αυτό ή όχι.\nΑν δε, αυτό είναι "πανυγηρικό" τότε φαντάσου το τί κρύβεται στο υπόβαθρο... Ποσώς, επίσης, δεν με ενδιαφέρει το αν ο Χριστιανισμός έχει παρόμοια ή χειρότερα (;;;!!!) μυστήρια. Πολύ απλά, αν έχουμε κάτι τέτοιο στη θρησκεία "μας" (υπενθυμίζω πως είμαι αθεϊστής) αυτό δεν σημαίνει επ ουδενεί ότι πρέπει να δεχτούμε και άλλα παρόμοια - φοβερά αδύναμο το επιχείρημα πως, αν κάτι είναι στραβό πρέπει να δεχτούμε και άλλα στραβά (αντικατάστησε το "στραβό" με όποιο επίθετο θες).\nΔεν καταλαβαίνω, επίσης, πως το "αποδοχή της διαφορετικότητας" σημαίνει τυφλή αποδοχή του κάθετί άσχημου και πρωτόγονου, όπως και πως αποδοχή αυτών (έστω) σημαίνει αποδοχή της αλλωτρίωσης του δικού μας γίγνεσθαι από το διαφορετικό αυτό. Φοβερή σύγχιση. Κατά τη γνώμη μου αυτή ακριβώς η σύγχιση εκφράζει τη χρεωκοπία της σκέψης των αριστεριστών οι οποίοι παίρνουν το όποιο πιστεύω τους στο έπακρό του και το αναδεικνύουν σε μόνη αλήθεια, όπως εξέφρασες κι εσύ πολλάκις σε αυτή τη συζήτηση.Αναρωτιέμαι αν στα πλαίσια της διαφορετικότητας δεν θα έπρεπε να αγαπάμε και τους φασίστες, τους δολοφόνους, τους βιαστές κτλ. κτλ. - μία διαφορετικότητα εκφράζουν κι αυτοί οι άμοιροι, και ίσως, αν υπήρχε μία κοινωνία (και κοινότητα μεταναστών) που να έχουν τέτοια στοιχεία στις πανυγηρικές εκδηλώσεις τους να εθεωρείτο ώς απέχθεια προς τη διαφορετικότητα η αποδοκιμασία τους...\n(πάτησα Υποβολή κατά λάθος, συγγνώμη)\nΑλλά από τη μία υπερασπίζεσαι την όποια διαφορετικότητα, από την άλλη λες ότι αυτή δεν ισχύει στην Ευρώπη στο βαθμό που συζητείται. Δεν αντιλαμβάνομαι μία ξεκάθαρη θέση σου στο θέμα...\nΝα επαναλάβω όμως ότι δεν χρειάζεται καν να πας μέχρι τις ακραίες αυτές εκδηλώσεις - και η μαντήλα στο ίδιο πλαίσιο είναι και πάρα πολλά άλλα. Ακόμη κι αν αποποιούντουσαν όλες τις εκφάνσεις της διαφορετικότητάς τους, πάλι θα έμενες μέ ένα τεράστιο θέμα αλλοτρίωσης και νόθευσης των δομών της κοινωνίας (και όχι των κακών). Έχει τύχει να δεις το επεισόδιο του Southpark με τη Χριστουγιεννιάτικη γιορτή που καταλήγει ένα τίποτα στο όνομα της διαφορετικότητας και της ανοχής;\n30/1/11, 12:00 π.μ.\nand great value for your hard earned money. E-papers do not minimize from covering\n7/4/13, 5:39 μ.μ.\nHow to Unlock the Egyptian Level in Golden - Eye 007 I\nknow that too unlock the Egyptian level i have to complete the game on\nall over the Christian community. The higher the or TC the softer and\n20/4/13, 7:02 π.μ.


Σάρωθρο Παρ. Β.Ζ1  - PDF\nDownload "Σάρωθρο Παρ. Β.Ζ1 "\n1 Σάρωθρο Παρ. Β.Ζ1 \n2 ΔΗΜΟΣ ΑΜΠΕΛΟΚΗΠΩΝ - ΜΕΝΕΜΕΝΗΣ ΔΙΕΥΘΥΝΣΗ ΤΕΧΝΙΚΩΝ ΥΠΗΡΕΣΙΩΝ ΤΜΗΜΑ ΜΕΛΕΤΩΝ, ΝΕΩΝ ΚΑΤΑΣΚΕΥΩΝ ΚΑΙ ΠΟΛΕΟΔΟΜΙΚΩΝ ΕΦΑΡΜΟΓΩΝ ΤΕΧΝΟΟΙΚΟΝΟΜΙΚΗ ΜΕΛΕΤΗ ΕΡΓΟ «Προμήθεια αναρροφητικού σαρώθρου 4m3» ΑΡ. ΠΡΟΔΙΑΓΡΑΦΩΝ 100/ 2012 Κ.Α.Δ. Κ.Α ΠΡΟΫΠΟΛΟΓΙΣΜΟΣ ,00 ΤΕΧΝΙΚΗ ΕΚΘΕΣΗ Η παρούσα μελέτη αφορά στην προμήθεια ενός αναρροφητικού σαρώθρου 4m3. Η μελέτη συντάχτηκε σύμφωνα με το άρθρο 4 της 11389/93 Υ.Α. ΥΠ. ΕΣΩΤ. και τις σχετικές εγκυκλίους του ίδιου Υπουργείου, καθώς επίσης και του «Κώδικα Δήμων και Κοινοτήτων» (Ν 3463/06). Το εν λόγω όχημα θα καλύψει τις ανάγκες του τμήματος Καθαριότητας της Διεύθυνσης Τεχνικών Υπηρεσιών, Νέων Κατασκευών και Πολεοδομικών εφαρμογών του Δήμου. Η προμήθεια προβλέπεται να χρηματοδοτηθεί από το Ταμείο Συνοχής και ο προϋπολογισμός της ανέρχεται στο ποσό των ,00. Η σύναψη σύμβασης για την προμήθεια θα πραγματοποιηθεί με δημόσιο ανοικτό διαγωνισμό και με κριτήριο κατακύρωσης τη συμφερότερη προσφορά, σύμφωνα με τις διατάξεις του ΥΠ. ΑΝΑΠΤΥΞΗΣ «Περί εφαρμογής ΕΠΠ 2012» και την ισχύουσα νομοθεσία που διέπει μη εξαιρούμενες προμήθειες φορέων Ο.Τ.Α., Υ.Α /1993 του ΥΠ.ΕΣ. περί Ε.Κ.Π.Ο.Τ.Α. Η προμήθεια αυτή προβλέπεται στον προϋπολογισμό του έτους 2013, όπου υπάρχει η σχετική πίστωση στον ΚΑ Σάρωθρο Παρ. Β.Ζ1 \n3 Σάρωθρο Παρ. Β.Ζ1 \n4 A.ΑΝΑΡΡΟΦΗΤΙΚΟ ΣΑΡΩΘΡΟ 4m 3 ΤΕΧΝΙΚΕΣ ΠΡΟΔΙΑΓΡΑΦΕΣ Το υπό προμήθεια αναρροφητικό σάρωθρο θα είναι καινούργιο και προηγμένης τεχνολογίας, κατασκευής τελευταίου εξαμήνου, αυτοκινούμενο, με ένα ή δύο τιμόνια, με χωρητικότητα κάδου σαρωμάτων, περίπου, 4-5m 3 (τουλάχιστον 3,3m 3, ωφέλιμο) και θα φέρει έξι ή τέσσερις (δύο εμπρός και δύο ή τέσσερις πίσω) τροχούς. Ο χρόνος παράδοσης δεν μπορεί να είναι μεγαλύτερος των εκατόν είκοσι (120) ημερών από την ημερομηνία υπογραφής της σχετικής σύμβασης. Επιθυμητός είναι ο μικρότερος χρόνος παράδοσης. Θα είναι γνωστού και αναγνωρισμένου οίκου κατασκευής σαρώθρου, κατασκευασμένο με σύγχρονη τεχνολογία, με τη χρήση δοκιμασμένων και ευφήμως γνωστών υλικών, μηχανισμών και κινητήρων με ικανότητα ισχυρής σάρωσης και αναρρόφησης, κατάλληλο για τις πιο δύσκολες απαιτήσεις σαρωτικού έργου, ακόμα και σε σημεία της πόλης με βεβαρημένη ποσότητα απορριμμάτων και μεγάλης κυκλοφορίας τροχοφόρων και παράλληλη προστασία του περιβάλλοντος. Προσφορές με μικτό σύστημα σάρωσης δε θα γίνονται δεκτές. 2.ΟΧΗΜΑ-ΠΛΑΙΣΙΟ Το σάρωθρο θα είναι αναρροφητικό, ενιαίου τύπου κατασκευής COMPACT, θα αποτελείται από πλαίσιο στιβαρής κατασκευής από χάλυβα μεγάλης αντοχής, με προστασία έναντι της διάβρωσης, με ειδικά ενισχυμένες συγκολλήσεις στα σημεία φόρτισης, για την αντιμετώπιση σκληρών συνθηκών εργασίας. Το όχημα θα φέρει δύο (2) άξονες από τους οποίους ο πίσω θα είναι κινητήριος και θα φέρει ανάρτηση με σούστες και στους δύο άξονες. Το πλαίσιο θα έχει μικρές διαστάσεις για να δίδει τη δυνατότητα στο σάρωθρο να κινείται σε στενούς δρόμους και πλατείες (πλάτος μηχανήματος χωρίς βούρτσες όχι μεγαλύτερο από 1,9m). 3. ΚΑΜΠΙΝΑ ΧΕΙΡΙΣΤΟΥ Θα είναι στηριγμένη επί του πλαισίου, με ηχομονωτικό ανεμοθώρακα ασφαλείας security ή triplex, θέα στα σημεία εργασίας απ ευθείας ή μέσω καθρεπτών ή κάμερας, εργονομικό - ρυθμιζόμενο κάθισμα οδηγού και συνοδηγού, με πλήρη πίνακα χειρισμών και χειριστηρίων, ηλεκτρικό υαλοκαθαριστήρα και ηλεκτρικό σύστημα νερού υαλοκαθαριστήρα καθώς και εργοστασιακό κλιματισμό. Το όχημα θα φέρει πλήρη ηλεκτρολογική εγκατάσταση φωτισμού, σύμφωνα με τον ισχύοντα Κ.Ο.Κ. και θα είναι εφοδιασμένο με φάρο και τα προβλεπόμενα από την Ελληνική Νομοθεσία φωτιστικά και ηχητικά σήματα καθώς και καθρέπτες για τον έλεγχο των περιστροφικών βουρτσών και των ρείθρων. Επίσης θα πρέπει να διαθέτει όργανα ένδειξης ταχύτητας πορείας, στροφές κινητήρα, ώρες εργασίας [συνολικά και σάρωσης], συνολικά χιλιόμετρα και χιλιόμετρα σάρωσης. Η καμπίνα πρέπει να διαθέτει επίσης σημείο ελέγχου του σωλήνα αναρρόφησης και πάτωμα από υαλοπίνακα για την παρακολούθηση του συστήματος σάρωσης. Σάρωθρο Παρ. Β.Ζ1 \n5 4. ΟΔΗΓΗΣΗ Θα εκτιμηθεί ιδιαίτερα η μέγιστη ευελιξία κατά τους χειρισμούς, ιδιαίτερα σε καμπύλα τμήματα ρείθρων και για αυτό το λόγο το σάρωθρο πρέπει να είναι ιδιαίτερα ευέλικτο. Το σύστημα διεύθυνσης θα έχει υδραυλική υποβοήθηση. Η διάμετρος στροφής δε θα πρέπει να είναι μεγαλύτερη από 6.000mm από πεζοδρόμιο σε πεζοδρόμιο. Επίσης, πρέπει να διαθέτει δύο θέσεις (οδηγό συνοδηγό). 1. ΜΕΤΑΔΟΣΗ ΚΙΝΗΣΗΣ Το σύστημα μετάδοσης κίνησης θα είναι υδροστατικό και η κίνηση θα μεταβιβάζεται στους οπίσθιους τροχούς οι οποίοι θα είναι και οι κινητήριοι. Επιθυμητό ( θα βαθμολογηθεί επιπλέον) να διαθέτει σύστημα αποσύμπλεξης του οπίσθιου άξονα κατά τη ρυμούλκηση. Θα υπάρχει εντός της καμπίνας σύστημα επιλογής είτε ταχύτητας πορείας και οπισθοπορείας είτε ταχύτητας σάρωσης. Να δοθούν αναλυτικά στοιχεία για το σύστημα μετάδοσης κίνησης (τύπος και κατασκευαστής των βασικών στοιχείων αυτού). 6. ΚΙΝΗΤΗΡΑΣ Πετρελαιοκίνητος κινητήρας ικανής ισχύος, με χαμηλό θόρυβο (χαρακτηριστικό που θα αξιολογηθεί ευνοϊκότερα εφ όσον είναι επίσημα πιστοποιημένο) και χαμηλή κατανάλωση. Θα είναι νέας αντιρρυπαντικής κυκλοφορίας, τουλάχιστον EURO 5/ΕΕV και θα φέρει τις σχετικές οδηγίες της Ε.Ε. που αφορούν την εκπομπή ρύπων από κινητήρες Diesel. Κατά τις συνήθεις απαιτήσεις σάρωσης, θα εργάζεται στις χαμηλότερες ικανές στροφές, όσο πιο κοντά γίνεται στις στροφές μέγιστης ροπής στρέψεως. Θα είναι ασφαλώς τοποθετημένος και καλυμμένος, ώστε να μην διατρέχει κίνδυνο να ρυπανθεί κατά το άδειασμα του κάδου ή κατά το πλύσιμο. Ο κινητήρας θα είναι εύκολα προσβάσιμος για συντήρηση ή επισκευή και η θέση του δεν θα επιτρέπει το σκόνισμά του από την διαδικασία σάρωσης. Η ιπποδύναμη του κινητήρα πρέπει να είναι τουλάχιστον 110kW. Θα πρέπει να είναι ευρέως διαδεδομένος τόσο στην ελληνική όσο και στην ευρωπαϊκή αγορά. θα δοθούν αναλυτικά (κατά ελάχιστο) τα χαρακτηριστικά του κινητήρα: 1. Αριθμός κυλίνδρων 2. Διάμετρος κυλίνδρων 3. Διαδρομή 4. Κυλινδρισμός 5. Μέγιστη ισχύς κινητήρα σε στροφές / λεπτό 6. Μέγιστη ροπή κινητήρα σε στροφές / λεπτό 7. Μέγιστη ταχύτητα 8. Χωρητικότητα κινητήρα σε λάδι 9. Σύστημα τροφοδοσίας καυσίμου 10. Κατανάλωση καυσίμου 11. Ειδική κατανάλωση καυσίμου 12. Στοιχεία κινητήρα για προδιαγραφές EEV, Πιστοποίηση κατά ΕΕV 13. Εκπομπές CO2, αερίων ρύπων και σωματιδίων 14. Χωρητικότητα δοχείου αποθήκευσης καυσίμου Επίσης θα δοθούν: 15. Διάγραμμα ισχύος - στροφών / λεπτό 16. Διάγραμμα ροπής - στροφών / λεπτό 17. Διάγραμμα λειτουργίας αντλίας καυσίμου: παροχή καυσίμου - ταχύτητα οχήματος Σάρωθρο Παρ. Β.Ζ1 \n6 Στην προσφορά θα περιγραφεί λεπτομερώς το σύστημα ψύξης του κινητήρα καθώς και ο εξοπλισμός του. 7. ΑΝΑΡΤΗΣΗ Το σάρωθρο πρέπει να διαθέτει στον εμπρόσθιο και οπίσθιο άξονα σούστες κατά προτίμηση διβάθμιες και υδραυλικούς αποσβεστήρες κραδασμών. 8. ΦΡΕΝΑ Θα είναι υδραυλικά, διπλού κυκλώματος και θα επενεργούν σε όλους τους τροχούς. Οι μπροστινοί τροχοί θα φέρουν δισκόφρενα και οι οπίσθιοι τουλάχιστον ταμπούρα. Όλο το σύστημα πέδησης θα είναι ικανό για την ασφαλή πέδηση του οχήματος στη μέγιστη ταχύτητά του (τουλάχιστον 40km/h) και με πλήρες φορτίο. Θα διαθέτει επίσης και πέδη στάθμευσης (χειρόφρενο) που θ' ασφαλίζει απόλυτα το αυτοκίνητο με πλήρες φορτίο και σε κλίση δρόμου τουλάχιστον 10% με σβηστή μηχανή και χωρίς ταχύτητα. Να περιγραφεί το σύστημα πέδησης πλήρως. 9. ΥΔΡΑΥΛΙΚΟ ΣΥΣΤΗΜΑ Θα υπάρχει σύστημα διανομής ισχύος με την βοήθεια αξιόπιστου και απλού υδραυλικού συστήματος ρύθμισης της παροχής και της πίεσης ανάλογα με τις ανάγκες εκάστου μηχανισμού του σαρώθρου. Θα φέρει δεξαμενή υδραυλικού λαδιού χωρητικότητας τουλάχιστον 95 λίτρα, ψυγείο υδραυλικού λαδιού, φίλτρα υδραυλικού λαδιού και υδραυλικούς κινητήρες και αντλίες. Οι υδραυλικές αντλίες θα εμπλέκονται με τον κινητήρα πετρελαίου με αξιόπιστο σύστημα. Θα φροντίζουν για την μετάδοση της κίνησης στους τροχούς, την κίνηση της αναρροφητικής τουρμπίνας, το υδραυλικό τιμόνι, τις μετακινήσεις των βουρτσών και της αναρροφητικής κεφαλής και την περιστροφή των βουρτσών. Όλα τα συστήματα θα ελέγχονται ηλεκτροϋδραυλικά από την θέση του οδηγού. Επίσης θα υπάρχει χειροκίνητη αντλία υδραυλικού για ανύψωση - εκκένωση του κάδου απορριμμάτων σε περίπτωση βλάβης. 10. ΣΥΣΤΗΜΑΤΑ ΣΑΡΩΣΗΣ Θα υπάρχουν συνολικά δύο περιστρεφόμενες πλευρικές βούρτσες, έμπροσθεν των εμπρόσθιων τροχών, η μία εκ των οποίων (δεξιά) θα καθαρίζει το ρείθρο, αμφότερες δε θα οδηγούν τα απορρίμματα και την σκόνη, λάσπη, σε κεντρικό πέτασμα, έτσι ώστε αυτά να στοιχίζονται με τέτοιο τρόπο που το στόμιο αναρρόφησης που ακολουθεί, να περνάει ακριβώς πάνω από τα στοιχισμένα απορρίμματα και να τα απορροφά πλήρως. Επίσης θα υπάρχει εμπρόσθια βούρτσα. Θα βαθμολογηθεί επιπλέον αν οι δύο πλευρικές βούρτσες έχουν την δυνατότητα μετατόπισης δεξιά αριστερά περίπου 600mm. Οι βούρτσες θα πρέπει να είναι τοποθετημένες με τέτοιο τρόπο έτσι ώστε να έχουν την δυνατότητα αυτόματης περιστροφής προς όλες τις κατευθύνσεις έτσι ώστε να ακολουθούν πάντα την μορφολογία του εδάφους και να έλκονται από το σύστημα στήριξης. Η ανύψωση κατάβαση, η πίεση επί του εδάφους και η κλίση πρέπει να ρυθμίζονται ανεξάρτητα για κάθε βούρτσα. Όλες οι κινήσεις και η ρύθμιση των στροφών της τουρμπίνας και των ψηκτρών πρέπει να γίνεται από βαλβίδες προοδευτικής λειτουργίας χωρίς διαβάθμιση. Η ταχύτητα σάρωσης (ταχύτητα εργασίας του σαρώθρου) θα μπορεί να φτάσει τα 15χλμ/ώρα τουλάχιστον και θα αυξομειώνεται από το χειριστή - οδηγό ανάλογα με την ποσότητα και το είδος των απορριμμάτων αλλά και την κατάσταση του οδοστρώματος. Σάρωθρο Παρ. Β.Ζ1 \n7 Για την αποφυγή δημιουργίας σύννεφου σκόνης, ειδικά μπεκ θα ψεκάζουν νερό ακριβώς μπροστά από το σημείο σάρωσης εκάστης βούρτσας. Τα απορρίμματα θα αναρροφούνται λόγω της υποπίεσης που θα δημιουργείται στο στόμιο αναρρόφησης μέσω ειδικής αναρροφητικής τουρμπίνας αλλά και λόγω της ειδικής διαμόρφωσης και απόστασης του εμπρόσθιου τμήματος στομίου αναρρόφησης από το έδαφος. Το στόμιο και ο οχετός αναρρόφησης θα είναι απαραίτητα κατασκευασμένα από χάλυβα ( θα βαθμολογηθεί επιπλέον αν είναι κατασκευασμένα από ανοξείδωτο χάλυβα) και συνδεδεμένα στεγανά με την κεφαλή αναρρόφησης ώστε να αποφεύγονται απώλειες απορροφητικότητας. Το πλάτος του στομίου αναρρόφησης δεν πρέπει να είναι μικρότερο από 600mm. Επίσης, θα πρέπει να διαθέτει στο εσωτερικό του, μπεκ ψεκασμού ύδατος (ένα στο κάτω σημείο στο στόμιο αναρρόφησης και ένα στο πάνω σημείο του σωλήνα αναρρόφησης). Με χειρισμό από την καμπίνα θα μπορεί ο χειριστής να ανυψώσει όλο το σύστημα σάρωσης για αποφυγή μεγάλων εμποδίων. Το στόμιο αναρρόφησης θα πρέπει να είναι τοποθετημένο ακριβώς πίσω από τις βούρτσες. Ο χειρισμός και ο έλεγχος του συστήματος σάρωσης θα πρέπει να είναι απλός και λειτουργικός και θα γίνεται μέσω της κονσόλας χειρισμών. Όλο το σύστημα σάρωσης και αναρρόφησης θα λαμβάνει κίνηση από τον κινητήρα των σαρώθρων καθώς επίσης και όλες οι προβλεπόμενες εφαρμογές θα μπορούν να λειτουργήσουν από την υδραυλική εγκατάσταση του σαρώθρου. Ο χειριστής θα πρέπει να έχει την δυνατότητα ρύθμισης από την καμπίνα τόσο της ταχύτητας περιστροφής όσο και της πίεσης επί του εδάφους των ψηκτρών. Θα βαθμολογηθεί επιπλέον σύστημα αυτορρύθμισης της πίεσης των βουρτσών ώστε να φθείρονται λιγότερο. Κατά την οπισθοπορεία θα πρέπει να ανασηκώνονται αυτόματα. Η διάμετρος των ψηκτρών θα είναι min 750mm. Η αναρρόφηση του αέρα θα δημιουργείται από ένα συγκρότημα τουρμπίνας παροχής τουλάχιστον m3/h. Τα πτερύγια του ανεμιστήρα θα είναι κατασκευασμένα από ειδικό χάλυβα και (ειδική διαμόρφωση ώστε να προστατεύεται αποτελεσματικά τόσο από οξείδωση όσο και από κρούσεις των αναρροφούμενων στερεών απορριμμάτων. Για μεγαλύτερη ευκολία καθαρισμού και συντήρησης της τουρμπίνα και κυρίως των φίλτρων της θα πρέπει να είναι εύκολα προσβάσιμα (τουρμπίνα και φίλτρα αυτής), αυτά ( τα φίλτρα) είναι επιθυμητό ( θα βαθμολογηθεί επιπλέον) να φέρουν μεντεσέδες έτσι ώστε να είναι δυνατή η ανάκλησή τους. 11. ΚΑΔΟΣ ΑΠΟΡΡΙΜΜΑΤΩΝ Η χωρητικότητα του κάδου απορριμμάτων θα πρέπει να είναι τουλάχιστον 3,3m 3 (ωφέλιμο). Θα βαθμολογηθεί επιπλέον αν το πάτωμα και τα πλευρικά τοιχώματα είναι εναλλάξιμα, και δεν προσβάλλονται ακόμα και από συνήθη βαριά συνεχή χρήση του σαρώθρου. Η εκφόρτωση της δεξαμενής απορριμμάτων θα γίνεται στο πίσω μέρος και για λόγους ασφαλείας και καλύτερης εκκένωσης αλλά και εκκένωσης χωρίς ανύψωση είναι επιθυμητή ( θα βαθμολογηθεί επιπλέον) η χρήση μετακινούμενης πλάκας-ξύστρας. Η δεξαμενή απορριμμάτων θα ανυψώνεται με υδραυλικό σύστημα και θα εκκενώνει σε ύψος οπωσδήποτε όχι μικρότερο των 150cm. Στο πίσω μέρος της θα κλείνεται αεροστεγώς με μεταλλική θύρα. 12. ΣΥΣΤΗΜΑ ΝΕΡΟΥ Η δεξαμενή νερού θα είναι κατασκευασμένη από συνθετικό υλικό ή ανοξείδωτο χάλυβα, χωρητικότητας τουλάχιστον 600lt. Σάρωθρο Παρ. Β.Ζ1 \n8 Θα διατίθεται ηλεκτροκίνητη αντλία νερού κατάλληλης παροχής και πίεσης για τον ψεκασμό του νερού διαμέσων των μπεκ ψεκασμού νερού με σκοπό την κατακάθιση της σκόνης κατά τη σάρωση. Κάθε μπεκ θα μπορεί να ρυθμιστεί κατά βούληση από τον θάλαμο χωριστά ως προς την παροχή νερού ή να απομονωθεί τελείως, για οικονομία νερού. Θα υπάρχουν τουλάχιστο τρία μπέκ σε κάθε ψήκτρα και δύο μπέκ εντός του συστήματος αναρρόφησης. 13. ΒΟΥΡΤΣΕΣ Οι δύο εμπρόσθιες πλευρικές βούρτσες θα έχουν δυνατότητα εύκολης και γρήγορης αντικατάστασης. Στην προσφορά θα αναφέρονται οι διαστάσεις των βουρτσών, το υλικό κατασκευής τους, οι τυχόν δυνατότητες επέκτασης, ρύθμισης της γωνίας τους, καθώς και αν υπάρχουν διάφορα συστήματα ασφαλείας (από προσκρούσεις κ.λπ.). Θα υπάρχει δυνατότητα υδραυλικού ανεβοκατεβάσματος των βουρτσών και εκάστη εξ αυτών θα περιστρέφεται με δυνατότητα συνεχούς ρύθμισης των στροφών τους από την καμπίνα του οδηγού, ανάλογα με τις απαιτήσεις. Η διάμετρος τους θα πρέπει να είναι τουλάχιστον 750mm. 14. ΔΙΑΣΤΑΣΕΙΣ Η διάμετρος στροφής του σαρώθρου δεν θα πρέπει να είναι μεγαλύτερη από 6.000mm από πεζοδρόμιο σε πεζοδρόμιο. Το πλάτος σάρωσης πρέπει να είναι τουλάχιστον 2.000mm με δύο βούρτσες και 3.000mm με την εμπρόσθια. 15. ΠΡΟΣΘΕΤΟΣ ΕΞΟΠΛΙΣΜΟΣ Το σάρωθρο θα προσφερθεί με τον παρακάτω εξοπλισμό: Εξωτερικό αγωγό αναρρόφησης 4m τουλάχιστον, μεγάλης διαμέτρου για την αναρρόφηση συσσωρευμένων απορριμμάτων που βρίσκονται σε δυσπρόσιτα για το σάρωθρο σημεία. Τρίτη βούρτσα στο εμπρόσθιο μέρος έτσι ώστε το πλάτος σάρωσης να είναι περίπου 3.000mm. H βούρτσα αυτή θα έχει την δυνατότητα εργασίας δεξιά και αριστερά. Σύστημα πλύσης υψηλής πίεσης (150bar τουλάχιστον) και πιστόλι χειρός με 20m λάστιχο. Το υπό προμήθεια σάρωθρο θα φέρει φίλτρα κατακράτησης της αναρροφώμενης σκόνης, από ανθεκτικό υλικό, ώστε ο εκτονωμένος αέρας να εξέρχεται καθαρός. Θα βαθμολογηθεί επιπλέον αν τα φίλτρα έχουν την δυνατότητα να αυτοκαθαρίζονται. Κάμερα με monitor για οπίσθια ορατότητα Ζώνη ασφαλείας δύο (2) σημείων ανά καθισμα. Κλίση πλευρικών ψηκτρών από τη καμπίνα. Κάθισμα δεξί & αριστερό με στήριγμα κεφαλιού. Καθρέπτες (δεξιά & αριστερά ). 16. ΓΕΝΙΚΑ ΣΤΟΙΧΕΙΑ 1. Το όχημα θα παραδοθεί μαζί με: Εφεδρικό τροχό, πλήρη Πυροσβεστήρα. Τρίγωνο βλαβών. Φαρμακείο, πλήρες και μεταλλικό. Δύο τάκους. Γρασαδόρο. Γρύλλο ανύψωσης. Σάρωθρο Παρ. Β.Ζ1 \n9 Εγχειρίδιο λειτουργίας και συντήρησης. Βιβλίο με κωδικοποιημένη και εικονογραφημένη λίστα ανταλλακτικών γραμμένο στην Ελληνική γλώσσα. Work shop manual γραμμένο στην Ελληνική γλώσσα. Πλήρη σειρά εργαλείων: Κλειδιά γερμανικά, πολύγωνα, κατσαβίδια, πένσες, κλειδιά ρυθμιζόμενα, κλειδιά Allen, σφυριά κ.λπ. 17. ΧΡΩΜΑΤΙΣΜΟΣ - ΕΠΙΓΡΑΦΕΣ Όλα τα μεταλλικά μέρη του οχήματος πρέπει να έχουν υποστεί κατάλληλη επεξεργασία για την προστασία τους από τις οξειδώσεις. Όλα τα εξαρτήματα του σαρώθρου θα υπόκεινται πριν την βαφή, τουλάχιστον σε, καθαρισμό, απολίπανση και σιδηροφωσφάτωση. Θα υπόκεινται σε ειδική επεξεργασία ώστε να αποκτήσουν αντισκωρικές ιδιότητες και ανθεκτικότητα στα κτυπήματα. Η βαφή θα γίνεται με ειδικά χρώματα ανθεκτικά στο χρόνο, στις καιρικές συνθήκες καθώς και στις ιδιόρρυθμες συνθήκες εργασίας που χρησιμοποιείται το όχημα. Ο χρωματισμός (εσωτερικών και εξωτερικών επιφανειών) θα γίνει από χρώμα άριστης ποιότητας και απόχρωσης σύμφωνα με την γνώμη του Δήμου. Επιπλέον θα φέρει τις αντίστοιχες επιγραφές που θα καθορίσει ο Δήμος. Το πάχος χρώματος των εξωτερικών επιφανειών να είναι τουλάχιστον 100μm. Ο προμηθευτής στην προσφορά του θα δώσει περιγραφή όλων των σταδίων επεξεργασίας βαφής. 18. ΕΓΧΕΙΡΙΔΙΑ Ο προμηθευτής θα πρέπει να συνοδεύει το όχημα κατά την παράδοσή του με τα απαραίτητα τεχνικά εγχειρίδια και κυρίως από: a. Εγχειρίδιο οδηγιών χρήσης. Στο εγχειρίδιο οδηγιών χρήσης θα αναγράφονται οδηγίες χρήσης του οχήματος και θα περιγράφονται με λεπτομέρειες όλες οι διαδικασίες που θα πρέπει να ακολουθεί ο χειριστής οδηγός. Ο προμηθευτής είναι υποχρεωμένος να παραδώσει τουλάχιστον τρία (3) πρωτότυπα τεχνικά εγχειρίδια αντίστοιχα του οχήματος ώστε το ένα βρίσκεται στο θάλαμο οδήγησης του και δυο στο γραφείο Κίνησης Συντήρησης Οχημάτων του Δήμου Αμπελοκήπων. Σάρωθρο Παρ. Β.Ζ1 \n10 b. Εγχειρίδιο οδηγιών Επισκευών / Συντήρησης Οχήματος Στο εγχειρίδιο οδηγιών συντήρησης θα περιγράφονται οι διαδικασίες περιοδικής συντήρησης ανάλογα με το χρόνο λειτουργίας των διάφορων συστημάτων του πλήρους οχήματος καθώς και επιβαλλόμενες πολιτικές συντήρησης Τα διάφορα συστήματα (υδραυλικά, ηλεκτρικά ) θα περιγράφονται λεπτομερώς και θα δίνονται σχέδια και διαγράμματα όπου θα υπάρχει αντιστοίχιση με καθορισμένα σημεία. Επίσης θα περιγράφονται οι διαδικασίες επισκευής για διάφορες περιπτώσεις που μπορούν να αντιμετωπισθούν στο συνεργείο του Δήμου Αμπελοκήπων. Ο προμηθευτής είναι υποχρεωμένος να παραδώσει τουλάχιστον τρία (3) πρωτότυπα τεχνικά εγχειρίδια αντίστοιχα του οχήματος ώστε το ένα να βρίσκεται στο θάλαμο οδήγησης του οχήματος και δύο στο γραφείο Κίνησης Συντήρησης Οχημάτων του Δήμου Αμπελοκήπων. c. Κατάλογος ανταλλακτικών Τρείς κατάλογοι ανταλλακτικών για κάθε μέρος του οχήματος. Όλα τα εγχειρίδια θα είναι μεταφρασμένα στην Ελληνική Γλώσσα. 19. ΕΚΠΑΙΔΕΥΣΗ Ο προμηθευτής θα πρέπει να αναλάβει, χωρίς επιβάρυνση του αγοραστή, την εκπαίδευση: Οδηγών χειριστών και Τεχνικών στη συντήρηση και επισκευή των διάφορων συστημάτων (υδραυλικών ηλεκτρικών) του οχήματος. Θα πρέπει να κατατεθεί εκπαιδευτικό πρόγραμμα. Η εκπαίδευση θα γίνει στους χώρο της Υπηρεσίας. Επίσης ο προμηθευτής θα υποβάλει χρονοδιάγραμμα του εκπαιδευτικού προγράμματος καθώς και κατάσταση με εγχειρίδια εκπαίδευσης. 20. ΕΓΓΥΗΣΗ Ο προμηθευτής θα παρέχει εγγύηση καλής λειτουργίας του πλήρους οχήματος διάρκειας τουλάχιστον τριών (3) από την παραλαβή της καλύπτοντας εργασία και ανταλλακτικά, εκτός από αναλώσιμα ανταλλακτικά και τις αντίστοιχες εργασίες τους. Σάρωθρο Παρ. Β.Ζ1 \n11 Κατά την διάρκεια της εγγύησης (3 ετών) πρέπει να διαθέτει οποιοδήποτε αιτούμενο ανταλλακτικό σε 48 ώρες κατά δε τα επόμενα επτά (7) χρόνια εντός δεκαπενθημέρου από την ημερομηνία αιτήσεώς τους. Στο διάστημα της εγγύησης οι βλάβες θα αποκαθίστανται με ευθύνη και μέριμνα του προμηθευτή και εφόσον είναι εφικτό, στον τόπο εργασίας του οχήματος. Η μετάβαση του συνεργείου θα γίνεται εντός μίας εβδομάδος από τη λήψη γραπτής αναγγελίας της βλάβης και η προσκόμιση των απαιτούμενων ανταλλακτικών το πολύ εντός 5 ημερών. Δηλαδή το μέγιστο αποδεκτό διάστημα αποκατάστασης βλάβης ορίζεται σε επτά (7) ημέρες, αν είτε δεν απαιτούνται ανταλλακτικά, είτε αυτά είναι άμεσα διαθέσιμα. Αλλιώς το διάστημα αυτό επεκτείνεται στις δέκα (10) ημέρες. Κατά το διάστημα του χρόνου εγγύησης, ο προμηθευτής επιβαρύνεται με ημερήσια ρήτρα 300 (συμπεριλαμβανομένου του ΦΠΑ) καθ όλη τη διάρκεια των επιπλέον ημερών, από το πέρας του μέγιστου οριζόμενου διαστήματος αποκατάστασης βλάβης, που απαιτούνται για την αποκατάσταση τυχόν βλαβών. Επίσης θα παρέχει εγγύηση έναντι διαβρώσεως, τουλάχιστον, διάρκειας έξι (6) ετών. Τουλάχιστον οι δυο πρώτες προγραμματισμένες συντηρήσεις θα γίνουν από τον Προμηθευτή με έξοδά του (συμπεριλαμβανομένων της μεταφοράς, των υλικών και εργατικών) (αν είναι δυνατόν σε εξουσιοδοτημένα συνεργεία του στην περιοχή όπου ο Αγοραστής χρησιμοποιεί το όχημα ). Τυχόν ανταλλακτικά αντικαθιστάμενα λόγω βλάβης που οφείλεται στην κατασκευή ή τη μεταφορά από τον προμηθευτή, εντός του χρονικού διαστήματος της εγγύησης, χορηγούνται δωρεάν. Στην προσφορά, ο προμηθευτής θα αναφέρει πότε (μετά από πόσα διανυθέντα km) θα γίνουν οι συντηρήσεις αυτές, τι θα περιλαμβάνουν και το μέσο κόστος της καθεμιάς. Ο προμηθευτής πρέπει, την ημερομηνία υποβολής της προσφοράς, να υποβάλει πλήρη κατάλογο με όλο το οργανωμένο δίκτυο εξουσιοδοτημένων συνεργείων επισκευών και καταστημάτων πωλήσεως ανταλλακτικών στην ευρύτερη περιοχή του πολεοδομικού συγκροτήματος Θεσσαλονίκης. Απαραιτήτως θα υποβληθεί κατάσταση πωλήσεων ανταλλακτικών για τα μηχανικά μέρη του προσφερόμενου σαρώθρου τα τελευταία δέκα (10) χρόνια. Η Υπηρεσία διατηρεί το δικαίωμα να ελέγξει τα στοιχεία αυτά στις εγκαταστάσεις του Προμηθευτή. Το κόστος επισκευής ή ολική αντικατάσταση του οχήματος ανάλογα με την εκτίμηση της Υπηρεσίας για προβλήματα που οφείλονται σε κατασκευαστικό λάθος (DESIGN DEFICIENCY) βαρύνουν τον προμηθευτή και μετά την λήξη της εγγύησης. Θα δηλωθεί εκ μέρους του κατασκευαστή του μηχανήματος ότι εγγυάται την κατασκευή ανταλλακτικών για τουλάχιστον 15 έτη, εκ μέρους δε του προσφέροντα ότι εγγυάται χρόνο παράδοσης των ζητούμενων ανταλλακτικών όχι μεγαλύτερο των 5 ημερών (Υπεύθυνη Δήλωση). Σάρωθρο Παρ. Β.Ζ1 \n12 Π Ρ Ο Ϋ Π Ο Λ Ο Γ Ι Σ Μ Ο Σ\n13 ΕΝΔΕΙΚΤΙΚΟΣ ΠΡΟΫΠΟΛΟΓΙΣΜΟΣ Α/Α ΕΙΔΟΣ Ε.Μ. ΠΟΣΟΤΗΤΑ ΤΙΜΗ ΔΑΠΑΝΗ ΜΟΝΑΔΟΣ 01. Προμήθεια αναρροφητικού τεμ , , σαρώθρου. ΑΘΡΟΙΣΜΑ: 145, ΦΠΑ 23 %: 33, ΑΘΡΟΙΣΜΑ: 178, ΓΕΝΙΚΟ ΣΥΝΟΛΟ: 178, Δηλαδή: εκατόν εβδομήντα οχτώ χιλιάδες τριακόσια πενήντα ευρώ. Μενεμένη Μενεμένη Μενεμένη Εγκρίθηκε Θεωρήθηκε Η συντάξασα Με Εντολή Δημάρχου Ο Αναπληρωτής Προϊστάμενος Δ.Τ.Υ, Πολεοδομίας, Καθαριότητας & Περιβάλλοντος Με Εντολή Δημάρχου Η Αναπληρώτρια Προϊσταμένη Τμήματος Μελετών, Κατασκευών & Πολεοδομικών Εφαρμογών Μ. Λαζαρίδης Δρ. Αρχιτέκτων Μηχ/κός με Β βαθμό Μ. Τριανταφυλλίδου Πολιτικός Μηχ/κός με Β βαθμό Αικ. Φωτέα Δρ. Μηχανολόγος Μηχ/κός με Β βαθμό Σάρωθρο Παρ. Β.Ζ1 [ 12 ]


Στο Λονδίνο ο δημοτικός υπάλληλος η ο τροχονόμος είναι υποχρεωμένος ,όταν βεβαιώνει μια παράβαση και απουσιάζει ο οδηγός, να γράψει με ευκρίνεια ακριβώς, τόσο τα στοιχεία του αυτοκινήτου όσο και το σημείο που έγινε η παράβαση.\nΣτη συνέχεια τοποθετεί την κλήση σε πλαστική θήκη που έχει ένα ειδικό αυτοκόλλητο αποκλειστικά για να σταθεροποιείται στο παρ μπρίζ . Απαγορεύεται να σηκώσει τον υαλοκαθαριστήρα γιατί μπορεί να προξενήσει φθορά.\nΣτην Αθήνα φυσικά δεν γίνεται τίποτα από τα παραπάνω. Ούτε ο δημοτικός υπάλληλος αλλά ούτε ο τροχονόμος ασχολείται με λεπτομέρειες. Ο μεν πρώτος ενώ γνωρίζει ότι τα περισσότερα περίπτερα στο κέντρο της πρωτεύουσας δεν πουλάνε κάρτες στάθμευσης ωστόσο αυτό δεν τον απασχολεί και κόβει την κλήση.\nΟ τροχονόμος πολύ σωστά βεβαιώνει την παράβαση αλλά αδιαφορεί αν βρέχει η όχι. Σηκώνει τον υαλοκαθαριστήρα , βάζει την κλήση κάτω από το βραχίονα και φεύγει. Φυσικά αν βρέχει ο κάτοχος του παράνομα σταθμευμένου αυτοκινήτου δεν βρίσκει ούτε την κλίση αλλά ούτε και πόσο είναι το κόστος της παράβασης. Γιατί δεν υπάρχουν ούτε γράμματα ούτε τα στοιχεία του οργάνου της τάξης που βεβαίωσε την παράβαση.\nΑυτό θα πεί ΩΧΑΔΕΡΦΙΣΜΟΣ. Άς μην ξεχνάμε ότι βρισκόμαστε στη χώρα του άρπα κόλλα που δεν σέβεται τα δικαιώματα του πολίτη.\nTags #«χώρα» #άρπα κόλλα #δικαιώματα #πολίτη #σέβεται\nΗ δημιουργός του Κ.Μ. Αγίας Παρασκευής, Ντίνα Μανωλοπούλου, “εξομολογείται” στη Μαίρη Γκαζιάνη\nΓιατί ντρέπεστε ρε συνάδελφοι να πείτε την αλήθεια για το σκάνδαλο της VW


Financial Times: Πρόβλημα χρέους έχει και η Γερμανία. | PROJECT ANTISYSTEM\nFinancial Times: Πρόβλημα χρέους έχει και η Γερμανία.\nPosted on Μαρτίου 5, 2015 by PROJECT ANTISYSTEM\nα στοιχεία της Eurostat ανατρέπουν τα δεδομένα. Οι υποχρεώσεις του γερμανικού Δημοσίου είναι οι μεγαλύτερες στην ευρωζώνη. Η δημιουργική λογιστική, οι κρατικές εγγυήσεις, οι αμαρτωλές συμμετοχές του Δημοσίου και η εμπλοκή του γερμανικού κράτους στις τράπεζες.\nΗ ευρωζώνη έχει βυθιστεί σε μία έντονη αντιπαράθεση αναφορικά με το δημόσιο χρέος της Ελλάδας, που αντιστοιχεί περίπου στο 175% του ΑΕΠ της χώρας, και είναι το υψηλότερο στη νομισματική ένωση. Τα νέα στοιχεία που ανακοινώθηκαν την Τρίτη όμως, δημιουργούν προβληματισμό ως προς το εάν τα κράτη-μέλη θα πρέπει να σταματήσουν να ανησυχούν για τα δημοσιονομικά προβλήματα της Αθήνας και να αρχίσουν να ανησυχούν περισσότερο για εκείνα του Βερολίνου.\nΗ προειδοποίηση αυτή αφορά όλες τις κυβερνήσεις της ευρωζώνης – όχι μόνο τη Γερμανία ούτε βεβαίως μόνο την Ελλάδα.\n← Το «ναρκοπέδιο» του τρίτου πακέτου, τα σενάρια, οι «εναλλακτικές» Βαρουφάκη.\nAλεξη ξεκινα απ’τις Energa και Hellas Power να βρεις ρευστοτητα και μετα συνεχισε σε ολα τα λαμογια,εσωτερικου και εξωτερικου… →\nOne thought on “Financial Times: Πρόβλημα χρέους έχει και η Γερμανία.”\nΜαρτίου 5, 2015 at 8:16 πμ


«Να καθιερωθώ στη Ξάνθη» | Onsports.gr\nhome ΠοδόσφαιροSuper League«Να καθιερωθώ στη Ξάνθη» Κοινοποιήστε\n«Να καθιερωθώ στη Ξάνθη»\tΣυντάκτης: Βασίλης Πασλίδης\nΔημοσίευση: Τετάρτη, 01 Ιουνίου 2011 06.35\nΑποφασισμένος να αρπάξει την ευκαιρία από τα.. μαλλιά στη Skoda Ξάνθη, είναι ο Βάϊος Ελληνίδης.\tΟ 16χρονος μέσος του Εθνικού Αλεξανδρούπολης που πρόσφατα υπέγραψε συμβόλαιο με την ομάδα της Ξάνθης, μίλησε στο Onsports και τόνισε ότι για την απόκτησή του είχαν ενδιαφερθεί Ολυμπιακός και ΑΕΚ, αλλά και ότι θέλει κάποτε να αγωνιστεί στο εξωτερικό. «Έχω υπογράψει με την Skoda Ξάνθη και από τις 13 Ιουλίου που ξεκινάει η προετοιμασία θα είμαι εκεί. Ακόμη δεν γνωρίζω βέβαια αν θα πάρω μέρος στην προετοιμασία της μεγάλης ομάδας ή της Κ21, όμως ελπίζω να αγωνιστώ όσο το δυνατόν πιο γρήγορα στη Super League».\nΑν είχαν δείξει ενδιαφέρον και άλλες ομάδες για την απόκτησή του: «Μου είχαν κάνει πρόταση και ο Ολυμπιακός και η ΑΕΚ, αλλά προτίμησα να πάω στη Ξάνθη γιατί πιστεύω ότι θα προωθηθώ πιο εύκολα, αλλά και επειδή είναι πιο κοντά στο σπίτι μου».\nΠως σκέφτεται το μέλλον του:«Στόχος μου είναι να παίξω όσο πιο καλά μπορώ στην Ξάνθη, να καθιερωθώ και μετά όλα πιστεύω θα έρθουνε. Θέλω κάποτε να καταφέρω να αγωνιστώ στο εξωτερικό. Θα ήταν ένα όνειρο για μένα, αλλά πιστεύω και για κάθε Έλληνα ποδοσφαιριστή».\nΓια τον Εθνικό Αλεξανδρούπολης: «Τους ευχαριστώ πάρα πολύ. Ειλικρινά με βοήθησαν πάρα πολύ. Εκεί έκανα τα πρώτα μου ποδοσφαιρικά βήματα και εκεί πρώτα από όλα έμαθα ποδόσφαιρο. Θα τους είμαι ευγνώμων».\tΚατηγορία: Super League\n1 Σχόλιο\tΤετάρτη, 01 Ιουνίου 2011 13:35\nΣυντάχθηκε από\tvasw ellhnidou\teimaste sigouroi pws tha pas polu mprosta mia mera......h prospatheia tha se ferei stis prwtes theseis tvn ghpedwn...ki emas ennoeitai stis kerkides na panhgurizoume.........


Koροναϊός: Τι πρέπει και τι δεν πρέπει να κάνουμε πριν και μετά τον εμβολιασμό\nΆφθονο νερό, ύπνος και σωστή διατροφή είναι τα κλειδιά για έναν ανώδυνο εμβολιασμό χωρίς συμπτώματα\n«Hot« θέμα το τελευταίο διάστημα αποτελεί -εύλογα- ο εμβολιασμός, καθώς 110.000 πολίτες καθημερινά σηκώνουν μανίκια στα 1.800 εμβολιαστικά κέντρα της χώρας.\nΆνοιξαν τα ραντεβού της ηλικιακής ομάδας 40-44 ετών - Διαθέσιμα και τα 4 εμβόλια κατά του κοροναϊού\nΕιδικοί: Kάτω του 0,002% ως τώρα οι σοβαρές παρενέργειες από τους εμβολιασμούς\nΤι πρέπει και τι δεν πρέπει να κάνουμε κατά την αναμονή και το πέρας του εμβολιασμού\nΗ εκπομπή του MEGA, LIVE NEWS παρουσίασε σε ένα εκτενές ρεπορτάζ όλα όσα πρέπει να ξέρουμε ότι επιβάλλονται και απαγορεύονται πριν και μετά τον εμβολιασμό.\nΜεγάλη συζήτηση γίνεται γύρω από την παρακεταμόλη και κατά πόσο τα συμπτώματα του πρώτου 24ωρου μπορούν να καταπολεμηθούν με κοινά παυσίπονα. «Αν κάποιος νιώσει κάποιον πυρετό ή πονοκέφαλο που θα μπορούσε να καλυφθεί από την παρακεταμόλη δηλαδή το DEPON, άνετα μπορεί».\nΑντιθέτως, πριν από τη χορήγηση του εμβολίου, ο παθολόγος Αδαμίδης αποτρέπει την κατάποση τέτοιων σκευασμάτων. «Όχι προληπτικά. Μόνο αν έχουμε συμπτώματα και καλό είναι ρωτάμε τον γιατρό μας».\nΜε την εστίαση πλέον ανοιχτή, δεν είναι λίγοι εκείνοι που γιορτάζουν τον εμβολιασμό τους μ’ ένα ποτήρι κρασί. Είναι σωστό ή επικίνδυνο; «Δεν πρέπει να περιλαμβάνει αλκοόλ. Ούτε πριν ούτε μετά. Εγώ αυτό συστήνω στους ασθενείς μου τουλάχιστον για 3-4 ημέρες».\nΝερό, ύπνος και φρούτα\nΆφθονο νερό, ύπνος και σωστή διατροφή είναι τα κλειδιά για έναν ανώδυνο εμβολιασμό χωρίς συμπτώματα. «Θα πρέπει να μην είναι βαρύ το διαιτολόγιο του. Να μην φάει λιπαρά μια μέρα πριν. Να περιλαμβάνει φρούτα και λαχανικά αλλά και γαλακτοκομικά επίσης».\nΞεκούραση κι όχι κατάκλιση\nΝα περπατούν και όχι να ξαπλώνουν σ’ έναν καναπέ συστήνουν οι ειδικοί στους εμβολιασμένος καθώς, η ήπια άσκηση βοηθά στην κυκλοφορία του αίματος. «Θα πρέπει να έχουν το περπάτημα τους αλλά όχι έντονη γυμναστική γιατί μπορεί να προκαλέσει μεγαλύτερη κόπωση».


KARYES LAKONIAS: ΣΥΜΦΩΝΑ ΜΕ ΤΙΣ ΠΡΟΒΛΕΨΕΙΣ ΤΗΣ ΝΕΑΣ ΚΑΠ - Επιδοτήσεις μόνο σε “ενεργούς αγρότες”\nΠρέπει να σημειωθεί ότι ο ορισμός τού κατά κύριο επάγγελμα αγρότη στην Ελλάδα, σύμφωνα με την πρόσφατη νομοθεσία, προϋποθέτει ότι το 35% των εσόδων πρέπει να προέρχεται από αγροτικό εισόδημα και ασφάλιση στον ΟΓΑ. Εφόσον ισχύσει κάτι τέτοιο, χιλιάδες ιδιοκτήτες αγροτικών εκμεταλλεύσεων, ειδικά στην Πελοπόννησο, κινδυνεύουν να μείνουν χωρίς επιδότηση καθώς έχουν τη γεωργία ως συμπληρωματικό εισόδημα. Πρόκειται για ένα πλήθος ιδιοκτητών που έχουν άλλο κύριο επάγγελμα και κληρονόμησαν -ή και αγόρασαν σε ορισμένες περιπτώσεις- κτήματα τα οποία καλλιεργούν.\nΚατά κοινή ομολογία τα συμπληρωματικά αυτά εισοδήματα έχουν συμβάλει έτσι ώστε να μην είναι τόσο ορατή σε αυτές τις κατηγορίες η κρίση, ενώ για πολλά χρόνια τροφοδότησαν την τοπική αγορά και ειδικότερα την αγορά αστικών ακινήτων. Επίσης, εφόσον δεν δοθούν επιδοτήσεις σε αυτές τις κατηγορίες ιδιοκτητών, είναι ορατός ο κίνδυνος να εγκαταλειφθεί πλήρως η καλλιέργεια καθώς θα είναι πλέον ασύμφορη - με κίνδυνο να λογγώσουν ολόκληρες περιοχές.\nΑπό την άλλη πλευρά, και μπροστά στον κίνδυνο να υπάρχουν μεγάλες εισοδηματικές απώλειες\nστους κατά κύριο επάγγελμα αγρότες, κερδίζει όλο και περισσότερο έδαφος η άποψη να αποκλειστούν όλοι οι άλλοι από τις επιδοτήσεις. Το βέβαιο είναι ότι τα κονδύλια της Κοινής Αγροτικής Πολιτικής το επόμενο διάστημα θα περικοπούν σημαντικά, ενώ το συνολικό ποσό\nθα μοιραστεί σε πολύ περισσότερους αγρότες και στις νέες χώρες που εντάχθηκαν στην Ευρωπαϊκή Ενωση. Αυτά που χαρακτηρίζουμε “ιστορικά δικαιώματα“, δηλαδή οι επιδοτήσεις που παίρνουν οι αγρότες με βάση αυτά που έπαιρναν κατά μέσο όρο την τριετία 2000-2002,\nείναι βέβαιο ότι θα συρρικνωθούν και πιθανόν να καταργηθούν.\nΚατά συνέπεια η συζήτηση για τον ορισμό του “ενεργού αγρότη“ μπορεί να πυροδοτήσει έντονες\nαντιδράσεις αλλά και αντιπαραθέσεις μεταξύ των καλλιεργητών.


Κάλλιο αργά παρά ποτέ ή αργότερα! Το εναέριο τρενάκι το οποίο θα κατασκευαζόταν στον Πειραιά για τους Ολυμπιακούς Αγώνες του 2004, έρχεται να αλλάξει την εικόνα του μεγάλου λιμανιού της χώρας\n28 Δεκεμβρίου 2011 21:46\nΧρειάστηκε να περάσουν σχεδόν δέκα χρόνια για να έρθει η μέρα που θα δούνε οι πολίτες του Πειραιά το εναέριο τρένο να φτιάχνεται και να εγκαθίσταται στο λιμάνι τους.\nΤο έργο είχε ενταχθεί στην λίστα με τα "ολυμπιακά έργα", αλλά δεν κατασκευάστηκε.\nΤο monorail λοιπόν, όπως είναι το όνομά του, είναι ένας εναέριος ελαφρύς σιδηρόδρομος, ο οποίος θα διατρέχει περιμετρικά το λιμάνι συνδέοντας τις προβλήτες του μεταξύ τους.\nΠρόκειται για τεράστια ευκολία για τους επιβάτες κυρίως αφού εκείνοι θα μπορούν να πηγαίνουν από τη μια άκρη του λιμανιού μέχρι την άλλη, όπου βρίσκεται ο νέος χώρος για τα κρουαζιερόπλοια, αλλά και στους σταθμούς του Προαστιακού και του Ηλεκτρικού.\nΗ γραμμή του monorail θα είναι διπλή, με μήκος περίπου πέντε χιλιόμετρα και θα κρέμεται σε ύψος 5,80 μέτρα.\nΣτην πρώτη φάση του έργου προβλέπεται η κατασκευή οκτώ σταθμών οι οποίοι αναμένεται να εξυπηρετούν μέχρι και 2.000 επιβάτες ανά ώρα.\nΝα σημειωθεί πως το συγκεκριμένο είναι ένα από τα δύο έργα που πρόκειται να γίνουν στον Πειραιά για τη στήριξη της κρουαζιέρας.\nΤα παρουσίασε σε συνέντευξη Τύπου στον Οργανισμό Λιμένος Πειραιώς ο υπουργός Ανάπτυξης Ανταγωνιστικότητας και Ναυτιλίας Μιχάλης Χρυσοχοΐδης.\nΤα έργα υπάγονται με απόφαση του υπουργείου Ανάπτυξης στο ΠΕΠ Αττικής συνολικού προϋπολογισμού 350 εκατομμυρίων ευρώ.\nΟ υπουργός Ανάπτυξης υποστήριξε ότι με τα νέα έργα δημιουργούνται νέες θέσεις εργασίες για εκατοντάδες άτομα, ενώ εξηγώντας που βρέθηκαν τα χρήματα, είπε πως προήλθαν από αποδέσμευση πόρων από "νεκρά" έργα, με στόχο ο Πειραιάς να γίνει το σημαντικότερο λιμάνι στην κρουαζιέρα στην νοτιοανατολική Μεσόγειο.\nΜάλιστα συμπλήρωσε πως θα δημοπρατηθούν αμέσως και πως μέσα στο πρώτο 6μηνο του 2012 θα έχει ξεκινήσει η κατασκευή τους έτσι ώστε το 2014 να είναι έτοιμο το monorail και το 2016 να έχει ολοκληρωθεί η επέκταση του λιμανιού.\n"Μόνο στο λιμάνι του Πειραιά, σήμερα η κρουαζιέρα δημιουργεί έσοδα που υπερβαίνουν τα 360 εκατομμύρια ευρώ. Θέλουμε και μπορούμε, αν κινηθούμε έξυπνα και μεθοδικά, να διπλασιάσουμε τα έσοδα αυτά σε 700 εκατομμύρια το χρόνο, να διπλασιάσουμε τον αριθμό των επιβατών κρουαζιέρας που διακινούνται μέσω του Πειραιά, από 2,5 εκατομμύρια που είναι σήμερα, σε 5 εκατομμύρια επιβάτες έως το 2016. Αυτός είναι ο στρατηγικός μας στόχος για τον Πειραιά. Το πρώτο λιμάνι της χώρας να παραμείνει πρώτο λιμάνι της Μεσογείου", τόνισε χαρακτηριστικά.\nΑπό την πλευρά του ο υφυπουργός Ανάπτυξης επισήμανε ότι στο πλαίσιο της εξοικονόμησης πόρων αποφασίστηκε ο αριθμός των μελών των Διοικητικών Συμβουλίων των Οργανισμών Λιμένων να μειωθεί στα 7 και την θέση του Προέδρου και Διευθύνοντα Συμβούλου να την έχει ένα άτομο.\nΠαράλληλα τόνισε πως τροποποίησαν τις διαδικασίες κατασκευής έργων σε λιμένες ώστε να γίνονται πιο άμεσα.\nΌσων αφορά στην καθυστέρηση των έργων, ο κ. Χρυσοχοϊδης είπε χαρακτηριστικά πως είναι τα στενάχωρα πράγματα της πολιτικής όταν αυτή δεν υπηρετεί το ρόλο της και έκανε λόγο για ιδεοληψίες αλλά και για νοοτροπίες που δεν επέτρεψαν στο παρελθόν να ωριμάσουν αυτά τα έργα.